text:
Muraho neza?
Ngira ngo hashize iminsi tudaherukana, tudaheruka kugira inama nk’izi! Ariko ndibwira ko mwese mumeze neza. Nubwo ibihe ubwabyo atari byiza, ariko tugomba gukora ibishoboka byose kugira ngo ubuzima bukomeze uko bikwiye.
Bayobozi rero bari hano b’igihugu cyacu mu nzego nkuru z’igihugu,
Bayobozi bandi bari hano ari abaminisitiri, ba guverineri, mayors n’abandi bayobozi mu nzego zitandukanye,
Ndibwira ko umwanya nk’uyu nguyu w’imihigo, ari umwanya ukomeye ufite uburemere k’ubuzima bw’igihugu cyacu, ku mikorere yacu, mu kucyubaka no gukomeza kugiteza imbere.
Umwanya w’imihigo, guhiga, icyo bivuze uba uhigira ibikorwa ushaka gukora, intego ushaka kugeraho. Bituma nyine ugera ku cyo wifuza muri rusange, ari yo majyambere y’igihugu cyacu.
Ntabwo ari uguhiga gusa, kuza tugashyira umukono ku mpapuro. Guhiga biba bivuze ko tunashaka gukora nk’uko bikwiye tukagera ku byo twifuza. Kuko ntabwo twabaho turi abantu batagira ibyo bifuza; dufite ibyo twifuza. Turifuza ubuzima bwiza, turifuza iterambere, turifuza umutekano. Ni byo Abanyarwanda bifuza, ni byo badutezeho twebwe nk’abayobozi babo.
Mubyo twagiye dusobanurirwa rero, ari ababanje kutubwira ibijyanye n’imiyoborere, ibijyanye n’ubukungu, ibijyanye n’aho Minisitiri w’Intebe yatunyuriye mu ncamake aho tuva, aho tugeze, aho tujya n’ibindi hagati aho ngaho uko ibintu bikorwa.
Ngira ngo biraduha igipimo cyo kuvuga ngo ariko ko dufite ibyo twifuza, dufite kumenya neza, kumva uburyo ibyo twabigeraho, imikorere yacu imeze ite? Yihuta ite? Itugeza hehe?
Ariko ntawabura guhora yibutsa. Kwibutsa wenda ntabwo ari uguta umwanya. Ni ngombwa, ariko abibutswa ni bo bakwiriye kumva ko badakwiriye guta umwanya. Baba bibukijwe uburemere bw’ikintu kandi nawe wari usanzwe uzi ariko ku mpamvu wenda zumvikana ukaba waribagiwe. Ntabwo wategereza guhora wibutswa kugira ngo ukore uko bikwiye. Ntabwo ari byiza.
Kandi ibintu bimwe rwose ubundi biroroshye. Hari ibikomeye, hari ndetse ibikomezwa n’uko n’iyo wumva icyo ukwiriye kuba ukora udafite ibyangombwa byose kugira ngo ibyo bikorwe. Ariko hari ibintu byoroshye, hari ibintu byoroshye bijyana n’ubushake.
Gushaka nabyo kandi ngira ngo ahari bituruka…. Kugira ngo ushake gukora ikintu, gukora ikintu neza, gutera imbere bisaba iki? Ubushake twabushakira he? twabibaza nde? Bishaka iki iyo ufite ibyangombwa byose? Uko nahoze ndeba, numva ibivugwa n’ibindi nakomeje gukurikirana, hari ibitarakozwe, cyangwa se bitujujuwe, cyangwa bitakozwe neza, abantu bakakubwira ngo ariko ntabwo budget yabuze, budget yari ihari. Budget ubundi ni yo ikunze kuba ikibazo, ubwo ni amikoro.
Ariko kugira ngo ube utarakoze ikintu wifuzaga, wahigiye, uzi abaturage bakeneye, kandi budget ihari, ibyo bisobanuka bite? Kuri mwebwe bisobanuka bite? Ibidafite budget ntabwo ndi bubikubaze, cyangwa ibifite ibindi bibazo byumvikana nabyo umuntu yakumva, yavuga ati reka twihangane, dushakishe uburyo, tugerageze. Ariko iyo bitameze bityo haba iki?
Ugasanga gusa ngo ntabwo inzego zavuganye, ntabwo zagize kuzuzanya? Cyangwa ngo ntibyakozwe kubera ko umuntu yategereje ko babanza bakamugurira, bakamutugira, bakabanza bakamwinginga. Kumwinginga ni ukureba icyo umurebera.
Ibyo byumvikana bite? Kubera iki, nk’igihugu cyacu gifite… cyangwa ngo …abayobozi nta genamigambi bakoze, ntabwo batekereje neza, icyo bagomba gukora n’ubwo amafaranga yari ahari. Ntibabitekereje neza. Ntibabishyize mu buryo bwo kugena imigambi…
Ibyo bisobanuka bite? Kuki? Ntawakoze igenamigambi, ntiwakoze planning! Wakoze iki? Wakoraga iki? Ikindi kintu cyagutwariye umwanya, gifite uburemere, cyatumye wibagirwa gukora planning y’ibyo ushaka gukora ni igiki wakoraga? Wakoraga iki?
Niba ari ukuvuga ngo, urabizi ibintu byo gukora planning njyewe birangora, ntabwo mbyumva neza, uri umuyobozi! Ibyo nabyo twabikubabarira, izo ntege nke twazikubabarira. Ariko icyo udashoboye icyo ari cyo cyose, hari undi ugishoboye. Hari icyo ntashoboye nshakisha abagishoboye, abakizi, abacyumva kundusha. Nkabasaba ko bagikora cyangwa bakinkorera, cyangwa tugikorana. Niba bashaka ko mbishyura, ni cyo ya budget, ni cyo ivuze.
Ndakwishyura unkorere ibyo ntashoboye. Kuko nta muyobozi ushoboye byose, nta muntu ushoboye byose, kora ibyo ushoboye, ibyo udashoboye ariko ubyumva ko bigomba gukorwa ubikoresha abashobora kubikora.
Ariko se twananirwa dute na buri kintu cyose? Tunaniwe gukora ibyo dufitiye uburyo twagombaga gukora, tunaniwe gushaka ubishoboye ngo abidukorere, kuki? Twahora muri ibi bintu dute? N’imirimo, n’ibindi byose dukeneye bidutegereje tuzi, tukicara gusa, tukamererwa neza. Ahubwo tukongeraho ikindi kiguzi, kongeraho ikiguzi dusaba abantu gutanga, kutugurira. Indonke… ruswa irahenze cyane! Hanyuma ibyo tuba twahigiye ni iby’iki, tubigeraho ryari, dute?
Cyangwa murashaka… turihangira imirimo, kwihangira imirimo yo kugira ngo tujye tuza hano tubiganire. Ni imirimo y’imihigo. Turihangira imirimo kugira ngo duhange kujya duhura kugira ngo duhige! Ubu nabyo guhurira hano kugira ngo duhige na byo ni umurimo twihangiye. N’ibyo tuzi tukaza hano tukabisubiramo, tukavuga ibyo tutakoze neza …hanyuma ukavaho utagiye gutera intambwe ngo urusheho gukora neza ibyo utakoze neza ahubwo ukava hano mu mutwe wawe harimo kugira ngo uzagaruke hano. Wongere wicare hano, twongere duhige. Ubwo nawo ukaba ari umurimo twahanze, wo guhora duhura gusa nta yindi ntego!
Ntabwo abantu… hari ubwo nyoberwa, nari ngiye kuvuga ngo abantu nkatwe, u Rwanda, Abanyarwanda, uko turi hano! Hari ubwo nshaka kubivuga ntya narangiza nkigarura aho kuvuga ngo abantu nkatwe ntabwo twakwemera gukora dutya, ariko nkavuga nti ariko ubundi uwakubeshye ni nde? Nkatwe, nkatwe se bande? Niba wowe ufite ibitekerezo byo kwiha urwego rwo kumva ko hari ikizira, hari icyo utakora … wowe niba hari ibyo wowe ushaka, uwakubwiye ko buri wese abishaka ni nde?
Hari ubwo nyine iyo mbabwira, nzi ko turi hamwe, tubyumva kimwe, dufite gushaka bimeze kimwe, dufite ishema ryo kwiteza imbere, ryo gukora ibintu bizima, ryo gukora neza dukoresheje ibyo dushoboye, ibyo dufite, ibindi tuzabishaka… Hari ubwo rero nibagirwa, nkibwira ngo wenda twese ni ko tumeze! Cyangwa ni ko tubyumva, ariko ni byo nifuza, icyifuzo cyanjye cyari ukuvuga ngo, ni ukubabwira ngo nifuza ko twari dukwiye kuba dufite umugambi umwe, imyumvire imwe, ubushake bumwe, tukava mu tuntu dutoya cyangwa ibintu bibi bigayitse. Tukavuga ngo twanze ibigayitse, turashaka ibizima kuko ni ko tumeze ni byo dukwiye, ni byo dushaka, ariko ubwo nyine nzajya nkomeza niyumanganye, n’abandi ni uburenganzira bwabo kwikorera ibyo bishakiye, kwigira uko bashatse. Bityo tuzajya dutegereza buhoro buhoro ubyumvise, ubishatse aze yiyongere ku mbaraga zihari dukomeze. Ni uko!
Bakakubwira ngo ni uko isi imeze, ni ko abantu bameze! Muzi urugero rundi, murabizi n’ubwo mwabyirengagiza! Uko tugenda dutera imbere, abato bakura bajya mu mirimo, abashoboye bakoze hanze mu mahanga, abize bagaruka hano mu gihugu cyacu mu Rwanda bakajya mu mirimo, yaba iya leta cyangwa yaba iyabo cyangwa iki…
Wenda ukaza uvuye hanze aho wakoraga… bo bafite, bo rwose n’ujya guhusha ku byo bakweretse bo bashaka nk’intego yabo ukajya mu bindi barakwirukana, cyangwa ndetse nukora utuntu tumwe tunyuranyije n’amategeko, bo baragufunga. Ibyo bigatuma, kubera iyo mikorere igusaba gukora, gukora neza, gukurikiza amategeko, kugira gute… baraguhemba neza yego n’iki, ariko ugire utya ho gato, urabyishyura mu buryo bumwe cyangwa ubundi…
Bityo, abo rero bamenyereye ibyo. Baba baje, bageze iwacu hano, bakora, bagenzi babo bakababwira ngo “eeee nushaka ucishe make, uwo muriro uzanye waka uraza kuzima!” Iterabwoba, abantu bagatangira iterabwoba, umuntu yagera aho akavuga ati ndapfuye, cyangwa abantu ugasanga baraho baraganira, bararata ibintu byo kuvuga ngo ibyo twarabigerageje! Ngwino nawe, ngaho! Ibyo abantu twese byaranze, nawe ngwino ntabyo uzashobora. Akaba ari aho bahera, aho kuvuga ngo gerageza ibyatunaniye koko wenda ntituzi impamvu cyangwa iki. Dufashe ugerageze wenda nibikunda wenda nawe tukuzamukireho. Ashwii!
Aho atangirira ni ukumubwira: uraje! Ayo marere uzanye biraza kugabanuka. Abantu bakora batyo, Ibyo bibatera shema ki? Ibyo mubikorera iki? Kuki muvuga mutyo? Kubera iki? Kandi ugasanga no mu bandi batabirimo wenda nabo barabyumva barabiganira, barabigira urwenya, aho kugira ngo uvuge ngo ibi bintu ntabwo ari byo. Turashaka abantu baza tugafatanya, tugatera imbere.. none wowe nuje avuye aho yari ari aje gukorera igihugu, ugiye kumuca intege. Ni cyo uhereyeho? Uramutega iminsi? Ntiwanamureka se noneho ahubwo akagerageza wenda akazaba ahura nabyo aho biri ndetse agahangana nabyo aho kugira ngo ube wamuca intege?
Rero abayobozi bari hano, ba mayors, mayors cyane cyane, guverineri nahoze, nabyumvise ibyo waduhaye rankings zabo… Prime minister, njye nabonyemo pattern, sinzi niba mwarayibonyemo pattern, of course. Aba mbere batanu ngira ngo kera ntabwo bakoraga neza. Ni ko bimeze? Njye niko nabonye. Abanyuma batanu kera nibo bakoraga neza. Za musanze, za Rusizi… abo sinzi niba barakoraga nabi batyo kera… hari ikintu cya… ubwo mushobora kubyita Covid ariko, nabyo dushobora guhimba ko ari covid yabiteye. Ntabwo ari byo!
Ubundi Musanze yajyaga ikora neza, habaye iki? Meya, meya wa Musanze ari he? Ariko nko mu mwaka umwe hashobora kuba hagiyeho nka ba Meya 5.
Ariko reka muhe nk’urugero. Uzi mu minsi itari kera nari ndi Musanze. Nahuye nawe nk’ishuro ebyiri cyangwa eshatu. Gatabazi nawe ari hano, Governor. Komeza uhagarare. Muzi inshuro twahuye zitandukanye, nko mu kwezi kumwe cyangwa mu mezi abiri, nahuye namwe nk’inshuro… Muribuka icyo nahuriye namwe mbabaza. Jyewe ibintu nabonye nagiye Musanze, narayeyo, bugacya nkabibona, nkababaza, ubundi bidakwiye kuba bibaho, nkababaza ariko ibingibi biberaho iki? Bo batabizi. Urugero; mu gitondo naraye Musanze, mu gitondo kugera mu ma saa sita, mu ma saa munani ndeba ahantu hose, nza kubona inkongi y’umuriro n’umwotsi , n’iki, ahantu hanini cyane, …
Nshaka kumenya ikibaye icyo ari cyo. Naho baratwika ishyamba, baratwika amakara, baratwika …ndabashaka ndababaza: ariko ibi bintu biri hano murabizi? Ariko ubwo abo babikora basanzwe babihakorera buri munsi ku munsi. Ndababaza aba bayobozi mwebwe ntimuba hano muri ako karere? Na governor nubwo ari uw’intara akunze kuba ari i Musanze, ndababaza nti ntimubibona? Nsanga ntibabibona! N’ubwo kubibona ni uko nabatungiraga urutoki, nti umwotsi murawureba? Bawubona ari uko mbabwiye nti murawureba? Mwagerayo mukabaza bariya baturage, basanga abaturage bo ni ko bimereye, baritwikira amakara, baratwika ishyamba.
Abayobozi bombi barabizi ko ririya shyamba ahubwo tugerageza kurisubizaho! Hanyuma yaho hashize iminsi… ariko ntabwo ari ibyo gusa, hagiyemo n’ibindi. Hashize iminsi nabwo nsubiyeyo, hari ririya shoramari riri hariya muri Musanze ry’ubukerarugendo, ariya mahoteri y’ibitangaza abantu bubakayo n’iki! Ndi muri iyo hotel, ubwo abantu…. aho i hotel imariye kugerayo iriya ya One and Only… abantu baraza bubaka amazu, na bo baraza bashyiraho i hoteli yabo, amazu ku ruhande, hafi kwinjira mu ihoteli ngo bahingemo!
Barubaka inzu bararangiza. Bayubatse nyuma y’ihoteli, ntabwo ari ukuvuga ngo ni ibyahagiye kera, ngo ihoteli yarahabasanze, ashwi. Ubwo ibindi ni akajagari. Nkababaza… ubwo naba ngira ntya ngenda nkabona abana ku nzira bari aho, ubundi ubona bagomba kuba bafite, bafungura neza ariko ukuntu basa ku mubiri… Ndababaza nti ariko mwebwe abayobozi, iyo twirirwa tuvuga isuku abana bacu bakwiriye kugira, Abanyarwanda bakwiriye kugira, kandi isuku ibarinda n’uburwayi, ibarinda ibintu byinshi, iha abana kubaho neza ni iki? Aha nta mazi ahaba, ntabwo abantu bakaraba, ntibagira bate? Ubwo bagatangira kumbwira bati ubu rwose… Ariko se mugiye ku… abantu bakora ibintu kubera ko umuntu yanyuzeho akavuga ati ariko aha ngaha bite?
Abayobozi mwebwe umunsi ku wundi, muba ahantu, muba mu bantu muyobora, icyo kikaba ikibazo kubera iki? Gatabazi! Icyo kibera iki ikibazo, mukora iki umunsi ku munsi? N’ubwo ari wowe mbwira ubwo ndabwira n’abandi, ba guverineri. Ni ko bimeze. Ntugire ngo hari icyo bakurusha; nabo ni uko! Umunsi ku wundi, umunsi ku wundi…
Meya, meya wa Musanze! Ikibazo ni iki? Wabuze iki, mwabuze iki? Ubu muzajya mwibuka gukora ibintu naje? Ari uko navuze nti meya ibi urabibona? Uti ndabibona! Kubera iki biri aha? Ubwo agatangira akambwira plan afite yo kubikora… Mwakora mute? Ndavuga Meya wa Musanze, ariko n’abandi bicaye hano ba meya nabo, naho ni uko. Kubera iki, ibintu, ikiba cyabuze ni iki?
Umuyobozi w’akarere ka Musanze: Nyakubahwa Perezida wa Repubulika mu by’ukuri nta kiba cyabuze, ariko turashyiramo ingufu cyane, turabibemereye Nyakubahwa Perezida wa Repubulika.
Perezida Kagame: Ariko igihe dutaye se? Cyo urakibara? Ubu tumaze imyaka itanu, icumi ibyo tuvuga tugomba gukora nyuma y’imyaka itanu cyangwa icumi ukambwirango ngo ubu tugiye gushyiramo imbaraga! Igihe cyatakaye ariko kiba cyatakaye,…
Umuyobozi w’akarere ka Musanze: Nyakubahwa Perezida wa Repubulika , ni byo koko cyaratakaye ariko icyo gihe cyatakaye turakora ku buryo budasanzwe ku buryo icyo gihe nacyo tukigarura…
Ariko ibyo nabyo simbyemera kuko bibaye henshi, kenshi, igihe kirekire ku bantu benshi. Kumbwira utyo gusa ntabwo mbyemera kuko icyo ntabyemerera ni uko ubanza mutanabibona. Iyo utabona, iyo udashobora kubona ikintu, wansezeranya ngo ugiye kugitunganya, ikintu kizatungana gite utabona? Cyangwa se ibyo mubona ntimushobora…. musa n’abatagira…. nabyita iki? Ntimugira imbaraga zo kubwira n’umuntu ukora ikintu kidakoreka, kidakwiye kuba gikoreka ngo mumubwire ngo ntabwo ari byo!
Ubwabyo byarabananiye, ni ikibazo! Ntimushobora kubwira umuntu, ntimushobora kubwira abantu, abo muyobora, ibyo mubona bakora bitari byo kubabwira ko bitari byo, ko bidakwiriye. Icyo cyarabananiye, kandi ni ikibazo kiri ahantu henshi.
Nonese ubwo urambwira gusa ngo ugiye gushyiramo imbaraga, imbaraga zo kubona ibyo utabonaga, imbaraga zo gutinyuka kubwira umuntu… abantu baragenda mu ntara, mu turere bakubaka mu bishanga, bakubaka …
Ejo bundi aha mu weekend nagiye mu mujyi wa Kigali hariya, mpamagara, mbwira Minister Gatete uyu nguyu, nshaka meya w’umujyi! Ari hano na we? Na we ndamushaka n’abandi.
Ubwo ngenda mu mujyi mbereka ibintu bitabaho, bidakwiye kuba bikorwa. Urugero rumwe: abantu bubaka, ni byiza turashaka ko abantu bubaka, abubaka baragiye bafashe, batwaye amakamyo y’umusenyi baragiye bayarunze mu muhanda wa kaburimbo ukimara gukorwa, igice cy’umuhanda baragifunga. Ubwo hatuye abandi bantu iruhande. Umuhanda wubatswe na leta…. Abantu gusa baragenda bafunga umuhanda, bamenamo umusenyi ku buryo bashyiramo umusozi, imodoka zitabona aho zinyura, kubera ko bubaka. Ahandi, abantu barubakaga, barangije bafata ibyasigaye bubakishaga, amabuye menshi manini, baragenda yose bayasunika mumifirege, iriya ikorwa kugira ngo itware amazi igihe ukora umuhanda. Iriya miferege y’iruhande barabifata bafunga umufurege nka metero 200. Ibintu basutsemo kubera ko batashakaga kubiterura ngo babitware aho bigomba kujya, bafunga umuhanda. Mwarabibonye? Ubwo nagombye kubatwarayo ngewe, njya kubereka kuko nari nahanyuze ndabibona.
Ubwo ba Gatete bicaye mu ma office bari kuma telephone, ba mayor sinzi, iyo mikorere ni mikorere ki?
Ubwo ahandi izi znzira zagenewe abanyamaguru, izi dukora inaha zirahari, iyo umuntu aza hano z’amatafari bashyiraho iruhande rw’umuhanda. Wabonye uko mu mugi izo nzira zabaye? Twazishiriyeho abantu. Guverinoma yashyizemo amafranga. Abantu baraza, abubaka aho ngaho hose, nabubaka bose baraza bakavangiraho umucanga na sima n’ibindi byose barangiza bakajya kuhava byose byamadutseho byavuyeho. Henshi henshi mu mugi.
Ubwo igikurikiraho ni iki? Ubwo aba bayobozi icyo bashobora gukoraho cyonyine ni ukuzagaruka bakaza no muri cabinet bakavuga ko nta budget bafite yo gukora, ubwo ibyo bavuga gukora ni ugusubiramo bya bindi byo bakoze, abantu baraho bafite ibindi bakora baza bakangiza, bagasubira inyuma bakajya gusaba andi mafranga yo kubisubizaho.
Nabazaga mayor ariko, ndamubwira, numva bidashaka ubuhanga bwinshi: nasanze umuntu yangiza umuhanda cyangwa igikorwa kindi remezo cya rusange, umuntu arabyishyuzwa.
Urabisubizaho… ndetse hakurikireho n’ibihano bindi. Ariko aba, urangiza bo bakajya muri leta gusaba amafranga yo kubyubaka. Ariko nta n’ubwo mwari mukwiye kubareka bakabyangiza. Icyo dushinzwe twe, ni ugukora ibyo ngibyo dukwiriye kuba dukora aho bitari tukabihageza kubera ko abaturage babikeneye.
Ariko abaturage baza bakabyangiza, ntabwo abo bantu baba bakwiye kuba bihanganirwa. Ntabwo wakwangiza ibintu ngo Leta ibe iyo kubisubizaho gusa. Icyo gihe abayobozi ni bo navugaga ko iyo mubonye abantu bakora ibintu bibi ntimugira backbone? Mu kinyarwanda n’urutirigongo.
Ni byo nyine kuvuga ngo … ni ikibazo. Nizere ko mwicaye muzajya gutunganya ibyo mukwiye. Biragaragara, aha ngaha ubona utu turere tumwe mubona tutakoze neza. Muri ako kanya, hari aho ubona ko hagomba kuba hari ikibazo cy’ubuyobozi. Mbere yuko ushakisha ibindi, haba hari ikibazo cy’ubuyobozi.
Cyakora gukora neza, uko ari uturere 30 twose ntabwo twaba utwa mbere. Ariko n’ikinyuranyo urakibona. Uwaje nyuma n’uwaje mbere, hagati hari umwanya ungana iki? Cyangwa uwaje hasi yari afite kangahe ku 100? Iyo ufite 40, uri hasi birunvikana, uri uwanyuma ufite 70, hejuru barwaniye hejuru 70% uwa mbere yabonye 90 na kangahe, undi bityo, murarutanwa inota rimwe uwa nyuma akaza kubona 70, 75 uravuga uti ariko uzi ko tumeze neza, n’uwa nyuma wacu afite 70%. Ubwo biba byerekana ko ibintu bimeze neza. Ariko iyo byamanutse bikajya muri za 60,50,40 ubwo uba wagiye, kandi kera abantu bari bameze neza.
Rero hari ibintu bya serivisi bihora bigaruka. Ibintu byo gutanga serivisi byo umuntu yabisobanura ate? Ni kibazo cy’ubumenyi gusa? Ntabwo ari ikibazo cy’ubumenyi gusa, ni ukumenya cyangwa kutamenya, ngo abe ari byo biduha serivisi mbi aho tugiye. Harimo imico mibi gusa. Ngewe ugiye gusaba seivisi, umuntu yibereye kuri telephone atakwitayeho, ndetse aho akangukiye yakubona akagomba kukubwira nabi akakuka inabi, nk’aho ari wowe uri mu makosa, icyo ntabwo ari ikibazo cy’ubumenyi buke, cy’amikoro make. Ni ikibazo k’imico mibi, ingeso mbi gusa.
Wowe ugize kudaha abantu ibyo ubagomba, ubongereyeho kubuka inabi, cyangwa se ubongeyeho kuvuga ko bagomba kureba icyo bareba, cyangwa ukabuka iyo nabi n’ibindi ugira ngo bibwire bamenye ko hari ikintu bagomba kukwishyura, ntabwo abo bantu bagomba kugira icyo bakwishyura.
Abanyarwanda kugira ngo ubahe serivisi zimwe zizwi nta kintu bagomba kukwishyura. Barakwishyuye kera. Abanyarwanda barishyuye kuko Abanyarwanda nibo bishyuye imisoro. Nibo bishyura imisoro tuvanamo amikoro yo guhemba abagakwiye kuba batanga serivisi. Ubwo bo barakwishyuye. Urajya kongera kubasaba amafaranga yandi yo kugira gute? Cyangwa kubakerereza kugira gute? Ibindi bikajya mu mico rero. Vuba aha hari ikiganiro twagiranye na ba Prime Minister barakizi. Ibintu bidindiza ibintu, ibikorwa, abantu bakakubwira gusa ngo “urabizi hari tekinike, hari za tekinike zigomba gukoreshwa zitonderwa.”
Izo tekinike ubwazo nta gaciro zihariye. Zihari kugira ngo zihutishe ibikorwa. Icyo zimaze ni ugutuma tugera ku ntego dufite, urareba… ndetse n’amategeko. Amategeko akorwa kugira ngo ibintu bikorwe neza uko bikwiye. Ariko ntabwo amategeko agiraho gutinza ibintu cyangwa kugira ngo bidakorwa. Oya.
Hari ubwo rero n’abantu basobanura amategeko bakabikora baganisha kugira ngo ibintu bidakorwa. Aho kugira ngo amategeko asobanurwe kugira ngo ahubwo ushobore gukora ibintu neza mu buryo, ariko binihuse. Umuntu agatinda muri procedure, mu mategeko, muri izo za tekinike, ibyo bikaba urwitwazo kujya aho, kugira ngo abantu bibwirize bamenye ko iyo wabitindije uba uri igitangaza. Bagomba rero kukorohera bakagira icyo bibwira kigomba kugushimisha. Ni ukukugusha neza ngo ubahe serivisi. Ni no kuvuga ngo “urareba kanaka yaramutse atameze neza buriya tugomba kumukomakoma tukanyura hirya, tukamutura, tukamusenga kugira ngo agubwe neza abe….” No, no, no, no no. Iyo ni mikorere ki?
Icya mbere, umuyobozi akwiriye kuba akora cyangwa umuntu wese ushaka gukemura ikibazo, ashakisha uburyo icyo kintu cyakorwa, cyakorwa vuba, cyakorwa neza, kandi ukumva ko bishoboka aho kugira ngo uhere gushakisha uburyo cya kintu ahubwo kitakorwa. Kuko hari abakora ibintu bashakisha bakabanza guhera kugishobora kunaniza icyo kintu kugira ngo gikorwe kurusha gushakisha igituma ikintu cyakorwa. Niyo mpamvu umuntu aherako asimbuka avuga ngo “eeee, amategeko.”
Buriya amategeko… uvuga amategeko wese cyangwa uvuze procedure, ntugahereko wibwira ngo “ni bizima” kuko yavuze amategeko. Amategeko, nyine abantu batinya amategeko, abantu barayubaha.. “nindamuka mvuze itegeko abantu baraherako bumva ko…” Hm, hm.
Icya mbere ukwiriye kuba wumva ni ukuvuga ngo niba uvuze itegeko, nge ndakubaza nti “ariko, yego hari itegeko. Reka turishingireho ariko turebe uko twihutisha ibintu, bikorwe.” Ntabwo twakwirengagiza amategeko. Ariko se itegeko rikubuza kurikurikiza kandi ngo wihute? Itegeko rikubwira ko urikurikiza wabanje kugenda buhoro? Ni cyo bivuze? Nta tegeko ribereyeho kugira ngo ikintu kizima kidakorwa, cyangwa se utagikora wihuse. Ibyo nabyo biri muri ya mvugo yanyu nyine nayo mukwiriye gucikaho.
Umuntu akakubwira ngo kubera iki watindije ibintu cyangwa utabikoze, ukavuga ngo “ibi bintu bishaka kwitonda.” Kwitonda bivuze iki? Kwitonda bitwara igihe kingana gite? Igihe cyagenwe cyo kwitonda kireshya gite? Kwitonda bisobanura ngo “reba ko ibyangombwa byose bikwiye kubahirizwa byubahirijwe. Nta kindi.” Naho kuvuga ngo wihubuka ukore ikintu gusa utabanje gutekereza “ariko ubundi ibi bikorwa bite?” kugira ngo utaza kugira nyine aho wica n’ayo mategeko ahubwo.
Ariko amategeko yo aha abantu uburyo bwo gukora ibyo bakwiriye kuba bakora. Ntabwo amategeko agiraho kubuza abantu gukora ibyo bakwiriye kuba bakora. Naho kwitonda…. Kwitonda bivuze iki? Witonze ugira ute?
Yego, hari ubwo bibaho ko bitwara igihe, ariko niba ari ko bimeze jya utangira utekereze uti ni iki naba nkora hagati aho? Ni gute nabigenza? Nabyihutisha nte? Ariko ntabwo ari ukwitonda. Kwitonda mu kinyarwanda bivuze iki? Mugerageze mubisobanure. Kwitonda ni iki? Ni ukwigira utya uka… hm? Bakubwira bati “ariko ko utagize utya?” Uti “Ntabwo nabikoze, nitondaga.” Hm? Kwitonda ni iki? Kwitonda ntacyo bivuga ngo wakoze ubusa.
Ntabwo kwitonda bivuze gukora ubusa, nta n’ubwo bivuze kugenda buhoro mu byo ukora, uhm uhm. Kugenda buhoro cyangwa kwihuta, uwo muvuduko utera ibibazo mu ishyirwa mu bikorwa ry’ibyo wiyemeje.
Naho uva hano kuri iyi hotel ujya hariya mu mujyi, umwe bizamutwara… Okay niba ushaka kwitonda bikagutwara umunsi wose, sinzi icyo bishatse kuvuga. Ushobora kwitonda, ukava aha n’imodoka, ukagenda buhoro, ntugonge abantu, ntugire ute, ugezeyo mu minota itanu.
Ariko uzagusangayo akakubwira ati: “ariko wihuse, kuki utitonze, kuva hariya …?”. So, kwitonda bishaka igihe kingana gite? Bivuze iki? Bivuze ikihe gihe?
Oya, kwitonda biterwa n’ibyo ukora, n’ibigomba kwitabwaho muri icyo gikorwa. Naho ibindi… twibagirwa, tugira dute… n’ubu rwose no ku muhanda aho nanyuze nza hano, mba ngenda ndeba, iyo ureba ibintu, hari ubwo nshaka kuva mu modoka ngo mbaze ngo ariko umuntu uyobora aha ni nde?Ni ibiki? Ni nde uyu?
Umuntu wa Kayonza ni nde? Ari hehe? Mayor wa Kayonza? Ehh, uriya mujyi wa Kayonza, ntabwo biriya, uriya muhanda twashyizemo na biriya bintu bihagije. Iyo ureba imbere, hari n’amazu yubatse ameze neza ariko ugasanga ibipangu imbere yaho bigera mu muhanda bigiye kuducira umuhanda ahubwo kuko ni nk’umurima. Urasohoka mu nzu nziza y’ibati cyangwa y’itegura, nayibonye, ariko wasohoka ugakandagira nko mu bitaka, bimeze nk’umurima… Hari ibindi mwazanye bifata amabuye, sinzi bamenagura, bagira bate ugasukaho, imvura yagwa ikaza igatwara ayo mabuye. Ni ko bimeze ibyinshi. Wowe se umuntu yakubaka inzu y’itegura cyangwa y’ibati nziza, ibyumba bitanu akananirwa gukora imbere k’umuharuro? Uhmm? Mayor ni wowe mbaza. Ntabyo ubona?
Mayor: Birahari Nyakubahwa Perezida wa Repubulika.
Perezida Kagame: Bihabereye iki? Bitegereje iki?
Mayor: Nkuko mubivuga Nyakubahwa Perezida wa Repubulika nta kuntu umuntu yakubaka inzu ngo ananirwe gukora umuharuro w’iwabo. Birasaba ko tubyitaho by’umwihariko.
Perezida Kagame: Ubwo, urashaka ko nzaza kubikwibutsa nabyo tukabipfa?
Mayor: Ntabwo bizasaba kunyibutsa Nyakubahwa Perezida wa Repubulika.
Perezida Kagame: Ubwo ni wowe mbwiye, ariko ndibwira ko n’abandi bakwiriye kuba bumva.
Sinzi ikintu abantu…
Reka, tuvuge ku byoroheje, ndangize kandi mbareke mujye gukora. Ntabwo mureba aha twicaye namwe mwicaye. Nahoze mbareba nicaye aha, ubwanjye nicaye mu ntebe igize itya ngo… Namwe uko mumeze imbere yanjye (murahengamye). No kuri screen niko byagaragaraga. Ubu se abubatse iri hema, the engineers, hari engineers babyubatse, uhm?
Ubu murumva mwicaye neza? Dore hera kuri Shyaka n’Umuyobozi w’Inteko Ishinga Amategeko; umwe ari hasi (undi ari hejuru) ni ko bimeze. Ni ukubera ko aha, iyi floor uko bayikoze ni uko. Twese tumeze dutya. Ariko n’umuntu utari igitangaza, uhm, utega aha, iyo bimeze bitya ntaba abibona.
Ubu mwebwe mukora ibintu (bihengamye). Jye nahoze nicaye aho natembaga ngana hariya, nkibaza impamvu, ngiye kureba mbona aha ni hejuru aha ni hasi, okay, mwese kandi mwaje mwicaye.
Umuntu yabona ko za masks dufite ziri ku maso ahubwo kandi ziri ku munwa. Umunwa se ni wo ureba ubundi? Kuki mutabibona mwebwe. Dore rwose n’ubu muze kureba ku screens nibashyiraho ntuza murasanga bimeze bitya ngo bihengamye. Utuntu twose simple ibintu ubona nta muntu…
Nahoze ntongana n’abantu ba IT hano. Hano hari screens ubundi barashyiraho abantu. Uwo bahagurukije ubundi aba akwiye kuza kuri screen, ariko bahoze bahagurutsa ba… abantu cyangwa ba mayors kubera ibyiza bakoze ngo tubashime ku screen bakazanaho abantu baduteye umugongo bareba hariya ahubwo. Nababajije nti mwebwe mu mutwe harakora? Ariko ubwo ibisobanuro bampaye, siniriwe mbibagiramo. Hari uwo bambwiye ngo watinze, ngo utaje, ngo utagize ute, ibintu… Abenshi kandi mwe ko mukiri na batoya, nta basaza, aba ngaba mwese. Ubwo twagiye dutoranya abantu b’insore, abasore n’inkumi n’iki, imyaka mirongo ingahe, ariko mukaza namwe mukitonda. Kwitonda mwabiturekeye twebwe bakuru naho mwebwe mwa kwihuta.
Prime Minister rero ngira ngo imihigo y’ubushize mwarabikosoye. Icyatumye tunayihagarika mwari mwayihinduye iki… ibintu nk’ibyo navugaga byose. Imihigo iragenda iba ibintu biraho umuntu yikorera ibyo ashatse, yivugira ibyo ashatse, hakaza abaje kubaha amanota, ngira ngo ntibamenye n’icyo bayabahera. Ubushize rwose bagiye kubishyiraho no kuntumira ngo nze, ndabahakanira, ndababwira ngo ntabwo jye ndi buze mu mihigo imeze ityo. mwe mugende muyikore.
Ntabwo nzajya nza hariya mu mihigo, abantu baze babeshye. Namwe mwaragiye barababeshya muremera. Kujya aho bikaba ibintu by’umugenzo gusa bidafite ikintu tubivanamo. Ndavuga nti ntabwo ibyo ngibyo njyewe, imihigo ariko nayumvaga, ntabwo ari byo, ntabwo ndi bujyemo.
Ariko ngira ngo ni byiza ko hari ibyagiye bikosoka, hari n’ibindi bigikeneye gukosorwa, bashyiremo imbaraga. Ariko aba bantu mujye mubabaza inshingano zabo. Ntihakabe ibintu gusa bari aho. Ubwo ariko noneho na ba ministers barumviramo, nabo bakemera bene ibyo bintu bitagira epfo na ruguru, ibintu biri aho. Namwe nyine mukwiriye kwisuzuma, ntabwo mukwiriye kubyemera, kandi iyo byageze aho hejuru nyine kandi abo bayobozi bo hejuru nibo bafite inshingano zikomeye zo kubikurikirana. Ntabwo ari abantu baza gusa bakababwira, umuntu akaza akakubwira inkuru akubeshya, cyangwa yivuga, cyangwa abeshya, cyangwa abeshyera undi. Nawe ukakira ibyo ubonye byose ukabyemera. Ubwo ubeshyewe aragowe, uwabeshye yigira igitangaza, ubwo abyungukiyemo aragenda ariko adusigiye ubusa.
Mukwiye kuba u Rwanda uko turwifuza, uko rukwiriye kuba rumeze.
Banyacyubahiro rero mwese namwe bayobozi b’inzego zitandukanye, mwakoze. Reka duhere ahangaha turebe ko twakomeza gutera intambwe tuganisha ku bikorwa, ibikorwa byubaka.
Eeeh, ntaribagirwa, twavuze kuri Covid n’ingaruka zayo zigaragara. Ariko ngira ngo mu guhangana n’ingaruka za Covid, hari amasomo, hari isomo twakuyemo n’ibindi bizaza. Narabivuze ubushize ndi hano, nabivuzeho mu ncamake. Nkaha duturiye umupaka n’abaturanyi bo mu gihugu cy’abaturanyi bo mu majyaruguru, epfo za Nyaruguru twavugaga baturanye n’abo mu majyepfo, hari n’abandi mu burengerazuba n’abo duturanye, nabo mu majyaruguru kuri urwo ruhande, abandi muri Congo. Nizere ko ba mayors muri hano naba Guverineri, noneho n’izindi nzego izo ari zo zose, ikibazo twari twaragize twaretse kikagenda, abaturage bo ku mipaka baragenda baba ab’ibihugu duturanye urenze iyo mipaka. Hari kuri za serivisi, ku bintu byose, ugasanga abantu babaye ab’ibindi bihugu kurusha ab’igihugu cyabo, ariko biturutse ku kubera ibintu utabagezaho mu nshingano zawe, hari amashuri, hari amavuriro, hari ibicuruzwa hari iki…
Gatabazi, Gishambashayo urayibuka? Mwari mwarayitanze abantu bayo baribereye abo hakurya eh! Ariko, mbere byari byaragenze bite? Habaye iki nyine, kubera iki? Urugero ariko na hano hafi tuvugira aha ngaha,
Guverineri Gatabazi: Isoko ryari ryahagaze afande, ariko twarirutunganije ubu ngubu rirakora kandi riritabirwa cyane…
Perezida Kagame: Ntiryari rikwiye kuba ryarahagaze ariko, nicyo mperaho njyewe,
Guverineri Gatabazi:: Yego rwose. Ntabwo bizongera rwose!
Perezida Kagame:: Yes, na hano rero abantu bacu, abana, abana bacu bagomba kwambuka imipaka bajya kwiga hakurya, bajya kuvoma hakurya, bajya… ibyo bintu nizere ko… Meya wa hano Nyagatare ari hehe? Ibi bintu biracyariho? Byarabaye? Yes, sinzasubire kubyumva rwose!
Umuyobozi w’akarere Nyagatare: Ntabwo uzigera wongera kubyumva Nyakubahwa Perezida wa Repubulika!
Perezida Kagame: Tuzabipfa pe! Ku manywa y’ihangu.
Umuyobozi w’akarere Nyagatare: Murakoze cyane!
Perezida Kagame: Ntibizasubire! N’izindi sectors izo ari zo zose!
Hanyuma na private sector, hari private sector bari hano? Private sector abantu, njye nari nzi ko mushaka abantu bakora business, bafite ibyo bacuruza, bagira bate. Isoko ryo mu mujyi gusa rihagije igihugu cyose, abantu bo ku mipaka mwarabihoreye bakajya…kandi mufite ibintu mukwiye kuba mubacuruzaho?
PSF Bapfakurera: Nyakubahwa turimo turabitunganya, dufatanyije n’ubuyobozi b’inzego z’ibanze.
Perezida Kagame: Mwe kwitonda ariko ngo mugende buhoro, mukoresheje ibyangombwa bishoboka
PSF Bapfakurera: Turashyiramo ibyangombwa bishoboka, kandi biraza gukorwa.
Perezida Kagame: Yego.
Naho ibintu byose, umuntu ugiye kugura ikibiriti agomba kwambuka umupaka, ushaka kugura amazi yo kunywa arategereza ava hakurya y’umupaka aze hano, kandi hano dufite igisubizo kuri ibyo byose. Ntabwo ari byo, ntabwo ari byo, ahubwo mwebwe ngira ngo mu miterere yacu no mu myumvire yacu na politiki yacu ubundi twari dukwiye kuba turi isoko ry’abaturanyi bacu, ari twebwe baza gushakamo. Njye niyo politiki numvaga twari dukwiye kugenderaho, cyangwa numvaga tugenderaho. Abantu bakwiriye kuza hano ku masoko y’ibyo bashaka ntabwo ari twe twari dukwiye…. politiki, ubukungu bwacu uko bukorana n’uko nguko. Ariko njya mbona bandika Rwanda, Kigali mushaka kuba ba kizigenza, intangarugero mu gutanga za serivisi (a service hub), sinzi ngo intangarugero mu biki? Ni gute waba intangarugero n’iyi mikorere?
Mwakoze cyane nizere ko ubutaha igipimo cy’imihigo kizatwereka ko hari intambwe twateye nini mu mwaka umwe!
Asanteni sana.


c: text/html

text:
Mfashijwe n’urubanza rw’Imana ku byaha byanjye… Umwe mu bitabiriye igiterane cyahurije hamwe abasaga miliyoni 800 kuri murandasi
Abantu basaga miliyoni 800 bo mu bihugu bitandukanye birimo n’u Rwanda bitabiriye igiterane cyabaye binyuze kuri murandasi KuvaTariki 10- 15 Gicurasi 2020 cyateguwe na Good News Mission ndetse na Korean Christian Association (KCA), bagaragaje ko bafashijwe n’ubutumwa bwagitangiwemo .
Ni igiterane cyayobowe n' umuvugabutumwa Rev. DrOck Soo Park, washinze Good News Mission, IYF ndetse na korali mpuzamahanga yitwa Gracias Choir.
Uretse kuba ari giterane cyanyujijwe ku mbugankoranyambaga nkaYoutube, Facebook cyanatambukijwe ku bigo by'amateleviziyo arenga 290.
Ubutumwa bwagitangiwemo bwatumye ibitangangazamakuru n’imbuga cyaciyeho bisaba ko cyakongererwa amatariki bituma ava ku ku itariki ya 10 kigeza ku itariki 15 gicurasi 2020.
Gasengayire Beatrice ni umwe mu banyarwanda bitabkiririye iki giterane,yavuze ko ko yafashijwe n’ubutumwa bwatangiwe muri muri iki gitaramo agira ati: “Mfashijwe n’urubanza rw’Imana ku byaha byanjye ko imbona nk’umukiranutsi ku bw’ubuntu bwayo.”
Maria Soler nawe utuye Connecticut muri Leta zunze ubumwe z’Amerika yatangajwe n’iri vugabutumwa bituma yandika ubutumwa bugira buti : “Sinari narigeze mpura n’umubwirizabutumwa wigisha iby’agakiza gatunganye kasohojwe na Yesu akoresheje ibitambo…”
Iki igiterane cyayobowe n' umuvugabutumwa Rev. Dr Ock Soo Park, washinze Good News Mission, IYF ndetse na korali mpuzamahanga yitwa Gracias Choir cyari gifite insanganyamatsiko igira iti: "Yesu yogeje ibyaha byacu byose, azurirwa kubihamya, Yesu ntiyatsinzwe."
Mu butumwa yatanze, Rev. Dr Ock Soo Park yibanze ku kugaragaza uburyo Yesu yogeje ibyaha by’ab’isi byose.
Yagize ati: " Iyo nirebye mbona ndi umunyabyaha ariko nareba mu ijambo ry'Imana, nkabona rimbwira ko ndi umukiranutsi. Nasanze rero ntakwiye kugisha Imana impaka, ndetse nsanga ntakwiye kwemera ibitekerezo byanjye ngo mbirutishe ijambo ry'Imana.
Uyu Ock Soo Park aherutse mu Rwanda muri Mutarama aho yahuriye n’abakozi b’Imana muri Marriott hotel mu cyiswe Christian Leaders Fellowship(CLF) aho yabahuguye ku myumvirei kwiriye kuranga abakozi b’Imana.
Abayobozi ba gikirisitu hirya no ku isi banyujijemo ubutumwa bw'ishimwe bahamagarira abantu b'ingeri zose gukurikirana icyo giterane.
Korali mpuzamahanga "Gacias Choir" yasusurukije abantu benshi bacyitabiriye binyuze mu ndirimbo zo guhimbaza Imana
Ubutumwa bwagitangiwemo bwunze abakristo bo hirya no hino ku isi baba umwe kandi bushyira ibyiringiro n’intege nshya mu batuye isi barimo guca mu bihe bikomeye kubera COVID-19.
Yanditswe na Marie Louise MUKANYANDWI

robotstxt: allowed

filter: keep


text:
KU CYUMWERUCYA XXIII GISANZWE, C, 04/09/2022
Buh. 9, 13-18b; Zab 68; Heb 90; Filem 9b-10.12-17; Lk 14, 25-33.
Bavandimwe muri Kirisitu, kuri iki cyumweru Ijambo ry’Imana riradushishikariza kumenya ibishimisha Imana Nyagasani. Nta muntu n’umwe ushobora kubyigezaho. Ikizwi cyo ni uko ubuhanga buva ku Mana ari bwo budushoboza. Ni bwo budushoboza kuva mu bucakara tukinjira mu bwigenge bwuzuye. Ni na bwo kandi tuvomamo imbaraga zo gutwara umusaraba wose twahura na wo.
Kuva muntu yaremwa, ubwenge bwe ntibushyikira neza iby’Imana. Ni byo Igitabo cy’Ubuhanga gisobanura. Koko rero, nta muntu wamenya imigambi y’Imana. Nta n’usobanukirwa byoroshye n’icyo Nyagasani ashaka. N’ikimenyimenyi, ibitekerezo byacu abantu ntibifashe, nta reme bigira. Bihora bihindagurika. Ndetse usanga bitagira ishingiro.
Umuhanga wa Bibiliya yungamo ko muntu afite umubiri uremerera roho kandi nyamara wo ugenewe gushanguka. Umutima uhora ushakashaka, ubangamirwa n’umubiri ugereranywa n’ihema ry’ibumba. Iri shusho rirumvikanisha ko muntu kuri iyi si nta mikomerere ye. Haba ku mubiri haba no mu bitekerezo, ntacyo yakwiratana. Cyakora aripomba akamenya ibyo ku isi na bwo by’igicagate kandi ubwo bumenyi akabugeraho abize ibyuya. Uko biri kose, ibyo yakora byose, gutahura ibiri mu ijuru ni inshoberamahanga kuri muntu.
Cyakora Imana yicishije bugufi yegera muntu. Agatekerezo gato ashobora kugira agakesha ubuhanga Imana imuha. Yohereza umwuka wayo mutagatifu abantu bagasobanukirwamo buke n’iby’ijuru. Ubwo buhanga bw’Imana, ni bwo bukiza abantu. Bubakura mu bujiji bagatozwa kumenya ibishimisha Imana bukabakiza gutyo.
Kwakira ubuhanga bukomoka ku Mana ni ko kuva mu bucakara bw’umwijima ukuri kukamenyekana. Ubuhanga buhindura imyumvire ya muntu maze umubano hagati y’abantu ukarangwa n’umwuka wa kivandimwe. Abakoresha bafata neza ababakorera. Ndetse kera mu gihe cya Pawulo intumwa ubwo hariho ubucakara, iyo umunyacyubahiro yakiraga ubuhanga bw’Imana, abacakara be bahindukaga abavandimwe n’inshuti ze. Uwitwa Onezimo, Pawulo Intumwa yamwigishirije mu buroko bari basangiye. Uwo mugabo yahindutse uwa Kirisitu ku buryo Pawulo atashidikanyaga ko nagera kwa Sebuja azahagaragara nk’umuvandimwe n’inshuti. Pawulo intumwa ashishikariza Filimoni kwakira neza Onezimo kuko yahindutse umwana mwiza muri byose.
Ubuhanga buva ku Mana kandi buvomwamo imbaraga zituma umuntu aheka umusaraba we akagana ijuru. Kugira ibyo twigomwa tugakurikira inzira y’ijuru, ni ubwenge buhanitse. Iby’isi ntibigomba kutubuza gukorera ijuru twamamaza Ingoma y’Imana. Ukorera ijuru wese arangwa n’Urukundo mbere ya byose. Ntagira inabi mu mutima we, ahubwo ashishikazwa n’umukiro wa bose. Hariho abantu bigomwe iby’isi bareka kubaka urugo, basezera ku kubyara abana n’ubwiza bw’umugore kugira ngo bamamaze Inkuru Nziza. Bihatira gukura mu Rukundo kandi nta kintu bakora kitayobowe n’Urukundo nyakuri. Mu mubano wabo n’abandi, bahora bagenzura bashishoza kugira ngo uko babana n’abantu barusheho kwera imbuto z’ineza kuri buri wese.
Twavuze ku bukene bwa muntu twiyumvisha ko akeneye ubuhanga bw’Imana kugira ngo amenye icyo Imana ishaka. Abigira ibihangange ku isi bagasuzugura Imana, burya nta gashashi k’ubuhanga bw’Imana kaba karabagezeho. Haba n’ubwo baba baranze ku bwende kwakira ibyiza Imana ibahamagarira.
Nihasingizwe Yezu Kirisitu udusangiza ibyiza bihebuje. Umubyeyi Bikira Mariya aduhakirwe. Abatagatifu bose badusabire kuri Data Ushoborabyose. Amina.
Padiri Cyprien Bizimana


text:
INYIGISHO YO KUWA GATATU W’ICYUMWERU CYA 5 CYA PASIKA,
KU YA 21 GICURASI 2014
AMASOMO MATAGATIFU: 10 Intu 15, 1-6; 20 Yh 15, 1-8
Ndi umuzabibu w’ukuri naho Data akaba umuhinzi.
Muri Bibiliya imvugo umuzabibu ishushanya mbere na mbere mu Isezerano rya kera urukundo Imana ifitiye umuryango wayo; umuhanuzi Izayi yaravugaga ati:” reka ndirimbire inshuti yanjye indirimbo y’uwo nkunda n’iy’umuzabibu” (Iz 5,1); naho Yeremiya we akagaragaza ko umuzabibu watengushye uwawuhinze: nyamara njye nari naguteye uri umuzabibu nihitiyemo kuko naguteye utagira amakemwa (Yer 2,21); Ezekiyeli we yerekanye agacirro umuzabibu usumbya ibindi biti:”mwana w’umuntu igiti cy’umuzabibu kirusha iki ibindi biti byose?” (Ez 15, 2); Hozeya na we yaragiraga ati:” Israheli yari umuzabibu mwiza ukera imbuto zishimishije, uko imbuto zayo ziyongera ni na ko yagwizaga intambiro” (Hoz 10, 1). Mu by’ukuri umuzabibu washushanyaga umuryango w’Imana. Mu Isezerano rishya iyo Yezu avuze ati:” ndi umuzabibu w’ukuri “ni ukuvuga ko ari umuryango nyakuri w’Imana, Israheli nshya. N’aho iyo agize ati:” Data ni umuhinzi w’umuzabibu “ ni ukuvuga ko Imana iba kandi igakorera mu muryango w’Imana w’ubu kandi ikawitaho. Ariko se umuhinzi w’umuzabibu akora iki?
Ishami ryose ritera imbuto araritema, naho ishami ryera imbuto araryicira agira ngo rirusheho kwera imbuto.
Iki kigereranyo cy’umuzabibu rwose ni icy’ukuri. Ubusanzwe, igiti cy’imbuto kititaweho ngo gifumbirwe, gikizwe ibisambo n’amashami yumye ntabwo gishobora kwera ngo gitange umusaruro utubutse. Birumvikana ko igihe umuhinzi yicira igiti kihababarira, rimwe na rimwe kigakomereka. Waba umurimo wo kwicira, byaba umuruho w’umuhinzi cyangwa ububabare bw’igiti, ni byo byeraho imbuto nziza. Iyi mvugo ishushanya igaragaza umurimo w’Imana muri Kiliziya: Imana yita kandi igasukura Kiliziya yayo rimwe na rimwe hakabamo umubabaro n’umusaraba ngo haboneke umusaruro mwiza!
Nimube rero muri njyewe nanjye mbe muri mwe
Twunze ubumwe na Kristu nk’amashami ku muzabibu. Tugomba rero kuba muri we mu buzima bwacu bwose. Na we akaba muri twe nk’amatembabuzi mu ishami ritoshye. Koko rero ishami ntirishobora kwera ritari ku muzabibu. Iyo iyo sano itariho, ishami riruma, rigapfa, rigatakaza ubuzima ndetse bakarisakuma bakaritwika. Rwose tumenye ko kubaho tugukesha kwizirika kuri Kristu we muzabibu w’ukuri.
Uba rero muri jye, nanjye nkaba muri we, yera imbuto nyinshi
Benshi mu basesengura Bibiliya bemeza ko iyi mvugo y’umuzabibu utanga ubuzima ishushanya umugati w’ubuzima. Ni na byo tuzirikana mu gitambo cy’Ukaristiya kuko Divayi ishushanya umuzabibu iturukamo Yh6,56. Ni byo koko Imana iduha ubuzima bwayo. Bityo rero Imana mu rukundo rwayo rwahebuje itugirira ubuntu butangaje, ikatugira ishami ryera imbuto nyinshi tubikesha kuba ingingo z’umubiri wa Kristu. Kuri uyu munsi twibaze amashami turi yo n’umuzabibu dufasheho. Ese wemera kuba ishami rizima? Ni izihe mbuto wera? Ni nyinshi cyangwa ni nkeya, zirahagije cyangwa nta na mba? Imbuto z’Ivanjili muri wowe ziri he? Niba iwacu imbuto nziz zararumbye byatewe ni iki ? Dusabe Imana kwera imbuto kurushaho kuko igihesha Imana ikuzo ni ukwemera kwera imbuto nyinshi no kuba umwigishwa wa Kristu.
Icyo tuzirikana
Twibuke aho ubuzima n’uburumbuke byacu bituruka. Ni kuri Kristu wazutse, ni we giti dushamitseho. Tumenye kandi ko Kristu muzima ari We soko y’ubumwe n’ubuvandimwe. Tumenye ko hari igihe tugwa hasi nk’amashami yumye, tujye twihutira gusubira ku giti cyacu, Yezu Kristu. Utaguma muri Kristu azajugunywa hirya, nuko yumirane agwe mu muriro. Utarumbukira Kristu imbuto, azavanwa ku giti, nuko yumirane nk’urukwi.
Kwera imbuto ni ukugira umubano wihariye na Kristu, ni ukugumana na we mu bucuti buhamye. Muri make bavandimwe, mu Ivanjili y’uyu munsi haragaragaramo umusaraba, uburumbuke n’umubano. No muri KRISTU Umuzabibu nyakuri ni uko bimeze. Natwe tubigire ibyacu.
Umubyeyi Bikira Mariya Umwamikazi w’izuka aduhakirwe !
Padiri Théoneste NZAYISENGA


text:
Uyu munsi tugiye kubavira imuzi bimwe mu byo wamenya kuri faculty ya Graphic design na department ziyigize mu byigishwa muri GRAPHIC DESIGN, birumvikana ko ijambo  >, ugenekerereje mu Kinyarwanda ni ubugeni,buturuka mu bintu umuntu aba yihimbiye, icyo kintu wagihimba wagishyira hagaragara, kikagaragarira amaso ya buri muntu wese byaba mu bwiza, k’uburyo buri muntu wese agitanagira, aho uwo wagikoze usanga yagishyizemo n’akabanga, bigatuma umuntu agitekerezaho kugirango abashe guhishurirwa, icyo kintu ni ikihe?
Graphic design rero harimo ibice byinshi, harimo ibyo bita final art, ari byo bijyanye no gushushanya, bijyanye no kubumba, hakazamo nibindi bikorwa bukoresheje computer ari nabyo byitwa graphic design cg SG mu magambo ahinnye, ibyo bijyanye na computer, ni bwa buryo nanone bwo guhanga, gushaka igihangano cyawe ukagishyira ahagaragaraariko ubinyujije muri za machinekabuhariwe za mudasobwa arizo rimwe narimwe abantu bibagora kumenya igihe icyo cyose. Urugero twatanga ifoto y’umuntu, kuba wafata ifoto y’umuntu, ukayikuraho igice kinyuma aricyo twita background, ukaba wamuvana aho yari ari ukamushyira ahandi hantu wowe wahisemo, rimwe na rimwe usanga biba ari urujijo bw’uburyo uwabikoze yabikoze, ibyo rero abantu bibaza nibyo twe muri IBTC FILM AND DESIGN SCHOOL twigisha, ibyo byose byitwa Graphic design cg computer graphic design.
Rero nkuko mubyumva muri IBTC FILM AND DESIGN SCHOOL ibintu byose bihigishwa biri digitalize,none ubu turimo turagusobanurira wowe urimo gusoma iyi nkuru, ubu rero tugiye kuva imuzi iri somo ryitwa Graphic design, ubundi graphic design yigishwa m’uburyo bugezweho, ubundi kwiga Graphic design muri IBTC, tugira uburyo bumwe ariko bubumbiyemo ibice 3, hari igice kijyanye no gu processinga amafoto, gutunganya amafoto, kumenya gukora ifoto nibanta rumuri ifite, kurwongera, niba idafite amabara meza, kuyashyiramo, kuba ushobora gufata abantu ukabahuza mu mafoto, gukora amafoto passeport , gukora y’amafoto asanzwe aba yafotowe m’ubukwe dusanzwe tubona akenshi iyo twasuye abageni, ibi byose tubikorera mu ma software agiye atandukanye nkuko navuze haruguru yuko ari ibintu bikorerwa mu mashini, rero dukoresha hari aho dukoresha software yitwa Photoshop, ni software ya adobe, adobe ni uruganda rumenyerewe, ruzwi ku isi, navuga ruri kumwanya wa mbere mu bijyanye no gutunganya ibintu byose bikoresha ikoranabuhanga m’ubugeni, video, animation na website design, niyo mpamvu ubu bugeni bwacu twigisha buri digitalize, dukoresha adobe photoshop.
Iyo turangije ibjyanye no gutunganya amafoto, kuko tugira uburyo bwinshi, noneho dutangira kukwigisha ibijyanye n’ibihangano mpimbano ariko mu mashusho aribyo twita ama shape, ari hamwe uzasanga rimwe na rimwe, ari ibyapa, navuga ngo ibyapa nganzamarumbo, binini aribyo bita Billboard,tubasha kubyigisha no kubikora, ibi byose tubyigisha abanyeshuri dukoresheje ibyo bita adobe Illustrator, ibyo bituma umunyeshuri ashobora kuba yakwicara akaba yakwikorera icyapa kinini, tuvuge n’urugero, aramutse ahawe nk’akazi na bralirwa k’uburyo ashobora kumubwira ati” dukorera icyapa tuzashyira wenda ku muhanda Mugonero-kabaya ni urugero, akaba yakora icyapa kingana gutyo k’uburyo ya ba ari wa mukiriya yishima bitewe n’amasomo cg isomo aba yaraherewe muri IBTC FILM AND DESIGN SCHOOL, icya 3 tubigisha nanone kuba bakora ibitabo, ni ukuvuga ngo kubasha kuba wakora ibitabo byaba ari magazine, byaba ari ibitabo navuga ama Novo, ni ubwoko bw’ibitabo icyo gihe byo bigiye bitandukanye, tubikorera muri software yitwa adobe Indesign, bishatse kuvuga ngo muri cya gihe cy’ukwezi kumwe bitewe n’amahitamo ya software wahisemo cg amezi atatu niba wabihsemo byose.
Umunyeshuri wize IBTC FILM AND DESIGN SCHOOL aba afite amasaha 2 k’umunsi nkuko twabivuze haruguru muri website design, nicyo kimwe no muri Graphic design cg muri Film making. Ibyo byose nibanzeho (Graphic design), ukwezi kumwe cg amezi atatu bitewe nibyo yahisemo, bijya kurangira aamaze kubyiga neza no kubimenya kubikora neza cyane, icyo gihe bituma aba afite atout, amahirwe yo gutuma inganda, ayaba ari abikorera, yaba ari ibigo bya Leta bamukenera kuko aba ari capable Ashoboye kuba yatunganya ifoto, yamara gutunganya ifoto akayihuza nizo bita basic shapes dukorera muri Illustrator cg ama shapes atandukanye, yarangiza akaba yabishyira muri Bill board, yarangiza akaba yabikorera igitabo, akaba yabikorera ama bronchures, akaba yabikorera ama fyliers, akaba yakora ama invitations, akaba yakora ama business card, icyo gihe izo software zose uko ari eshatu azi coverinze, azizi neza kandi zose cg imwe bitwe no guhitamo ke (biba akarusho iyo azize zose), ni ukuvuga ngo aba ari umu expert muri icyo kintu.
Ikindi kintu cy’akarusho muri graphic design tugira uburyo tunabigisha, tunab’poweringa kuba bashobora kuba bahuza iyo graphic design bize n’ibindi bindi ibyo aribyo byose. Urugero, kuko tuvuga yuko graphic design ari pillier (inkingi mwikorezi),y’ibintu byose, yaba muri film, yaba ari muri web, kuko iyo urebye nko muri website, ukagenda ugafungura nka website ya MTN, uragenda ugasanga hariho banner ya   ikubwira ngo click ahangaha, urebe information, bigende gutya na gutya, ariko nimbi ugiye gu clicka aho ngaho, usanga uba ugiye kubi clickira muri telephone mobile, ugasanga information baguhaye niyijyanye na M2U, nibijyanye na mobile money,ariko biri m’uburyo bushushanyije, biriya rero ntago ari ibintu byikora, bikorwa n’umuntu uba warize graphic design, akabasha kuyivanga na web,ikindi kindi natangaho urugero muri monde ya sinema mujya mubona iyo film itangiye, itangira bashyiraho amagambo, itangira bashyiraho ama logos, yaba ari film documentaries, ikarangira bashyiramo amafoto, bashyiraho amagmbo, bagakora naza pochette ku mpande.
Akenshi iyo tugiye kugura film,tubanza tukareba ibyiza byayo kuri pochette, tukareba abakinnyi bakinnye film kuri pochette,uburyo amagambo yanditse,biriya byose nk’umuntu wize graphic design, umastaringa photoshop, umastaringa ( wumva neza gukoresha) illustrator, umasteringa Indesign, ubu ari capable, ashoboye kubikora, niyo mpamvu rero muri IBTC FILM AND DESIGN SCHOOL tubi combunant byose uko ari 3 kugirango (N.B: icyakora bitewe nibyo uzibandaho muri business ukora ushobora no kwiga ikintu kimwe gusa),… umunyeshuri wese waje kwiga muri IBTC FILM AND DESIGN SCHOOL avemo ari umunyeshuri ukenewe ku isoko ry’umurimo, k isoko hanze, ikindi cya 3 navuga mbere yuko mbasezera; ni ukuvuga ngo monde turimo turagendamo, ni monde iri digitalize.
Mwarabibonye gahunda ya leta ni iyo gukura bya byapa navuga bya giturage mu mihanda, ubu mu minsi iri imbere hagiye kuza ibyapa, anako byaraje,, ibyapa biri digitale, bishatse kuvuga ngo umuntu wo muri ino minsi akazi, muri ino minsi ugiye gukenerwa, ni umuntu uzaba yarize graphic design, rero nkuko IBTC FILM AND DESIGN SCHOOL twafashe iya mbere mukundenda muri iyo nzira twabanjirijemo bose mu Rwanda no muri congo kuva 2012,umunyeshuri wese wize muri IBTC FILM AND DESIGN SCHOOL ushaka kuabaza uwahize n’uwaharangije, bose bafite navuga mahirwe 100% kuri iro soko rigiye kuza mu gihugu, nako isoko barigezeho déjà.
Murakaza neza muri IBTC, dukorera kwa Rubangura muri etage ya 4, umuryango wa 6, tunakorera kuri city plaza muri etage ya 2, umuryango wa 2.Ukeneye ibindi bisobanuro waduhamagara kuri 0788543002/0788834503/0788558094. Mushoboa kandi kudusura kuri website ya IBTC FILM AND DESIGN SCHOOL ariyo: www.ibtcfilmschool.com


text:
ikigega cy’ imyunyu y’ umutima. ~zirwanya kanseri ~Kurwanya obesity ~kurwanya diabète ~zitera Kureba neza
Category: Ibiribwa
Pignon
Ikiribwa kiza ku bwonko Kuva kera: imyunyungugu, amavuta, n’ amavitamine akigize Nibyo bituma kiba cyiza: Ikize…
Abricot
uru ni urubuto rwiza rufite akamaro katagereranywa mu kuvura amaso. rufite vitamin A Irinda indwara z’…
igihaza
qiiiuiyyyy bbbbbjjjjjjj
Ese nunguka iki iyo ndiye umuceri ?
Burya ni byiza kumenya ibyo wunguye umubiri mu byo uriye nk’ uko ari byiza koumucuruzi amenya…
Igihaza
Igihaza abandi bakunda kwita umwungu, idegede, ndetse n’ andi mazina menshi bitewen’ ahantu. Ni kimwe mu…
Epinari
Epinari iri muri bimwe mu biribwa bikoreshwa nk’ imboga, ikaba ikungahaye cyane kuntungamubiri. Byongeye kandi ikaba…
Carrote
Karoti ni umuzi uribwa nk imboga. Ushobora kugira amabara atandukanye nka orange, violete, jaune. Ikikiribwa kiri…
Cucumber
Kokombure ni urubuto rwera nk’ igihaza, rukaribwa nk’ imboga, kandi rukaribwarutarashya kuko iyo ruhiye rukomera rugata…


text:
Abahumurizamitima 56 basoje amahugurwa ku buzima bwo mu mutwe
Kuri uyu wa 19 Kanama 2022, mu Murenge wa Musenyi mu Karere ka Bugesera, hasojwe amahugurwa y’iminsi itatu y’Abahumurizamitima’ 56, abo bakaba ari abantu baturuka mu nshuti z’umuryango, mu rubyiruko rw’abakorerabushake ndetse n’abacitse ku icumu. Bahuguwe ku bijyanye n’ibibazo by’ubuzima bwo mu mutwe, harimo kubimenya no kwiga uko byakumirwa.
Ayo mahugurwa yatanzwe n’umushinga ’Baho neza’ wa Imbuto Foundation, ushyirwa mu bikorwa na GAERG (Umuryango w’abahoze ari abanyeshuli bacitse ku icumu).
Nk’uko byasobanuwe na Nsengiyumva Athanase, inzobere mu bijyanye n’ubuzima bwo mu mutwe, abahuguwe ni abazajya guhugura abandi aho batuye.
Yagize ati "Turahugura abazahugura abandi aho batuye, kuko bari mu byiciro bitatu, harimo inshuti z’umuryango, urubyiruko rw’abakorerabushake n’abacitse ku icumu. Umuryango nyarwanda wugarijwe n’ibibazo bitandukanye, bigenda bigahungabanya ubuzima bwo mu mutwe”.
Ati “Abahuguwe tubategerejeho gufasha mu bukangurambaga ku bijyanye n’ubuzima bwo mu mutwe, gufasha abafite ibibazo by’ubuzima bwo mu mutwe kugera aho bashobora gufashirizwa no gukora urubuga ’Baho neza’ mu mudugudu., urwo rubuga narwo ruzagira uko rufasha mu gukumira ibibazo bitandukanye, birimo ihohotera ryo mu ngo, ibiyobyabwenge ndetse n’ibituruka ku ngaruka za jenoside, kuko ibyo byose ari byo bitera ibibazo by’ubuzima bwo mu mutwe. Nta virusi cyangwa ’bacterie’ itera ibibazo by’ubuzima bwo mu mutwe, biterwa n’ibyo umuntu ahura nabyo".
Mukamana Verena, umubyeyi w’imyaka 60 na we wahuguwe, yavuze ko amahugurwa yamugiriye akamaro, uretse kuba yamuvuye ubwe, ngo agiye kuvura n’abandi.
Yagize ati "Muri aya mahugurwa namenye ko umuntu ashobora kuba agendana ikibazo cy’ubuzima bwo mu mutwe atabizi. Nihereyeho nagiraga ikibazo cy’agahinda gakabije, nkaba ndi mu murima mpinga nkisanga ndima ndira kubera kwitekerezaho, kandi nkumva nta muntu nabwira ikibazo cyanjye. Ubu namenye ko agahinda nagiraga ari ikibazo, ngomba kwegerana n’abandi tukaganira ibibazo mfite nkabivuga kuko hari ubwo nakubwira ikibazo, ukaba wamfasha kugikemura".
Asoza ayo muhugurwa, Umunyamabanga Nshingwabikorwa wa GAERG, Nsengiyaremye Fidèle, yavuze ko ubushakashatsi bwo mu 2018, bwagaragaje ko umuntu umwe muri batanu mu Rwanda aba afite ibibazo by’ubuzima bwo mu mutwe, abizi cyangwa atabizi.
Mu ndwara z’ubuzima bwo mu mutwe iza ku isonga ni agahinda gakabije, aho ubwo bushakashatsi bwagaragaje ko yibasiye 11.5% by’Abanyarwanda.
Nsengiyaremye yagize ati "Indwara y’agahinda gakabije, iri mu za mbere zitera ubumuga ku Isi, kuko itera ubwo mu mutwe, kandi iyo mu mutwe hamugaye ubuzima muri rusange buba bwagize ikibazo. GEARG, twifuza kugabanya ibibazo by’ubuzima bwo mu mutwe mu Banyarwanda, dufatanyije n’ibigo bitandukanye harimo Imbuto Foundation n’ibindi”.
Ati “Namwe mwahuguwe tubatezeho byinshi muri urwo rwego, ko muzarwanya ibyo bibazo aho mutuye, mugafasha abafite ibibazo by’ubuzima bwo mu mutwe, mukabarinda akato bahabwa, mukabagarurira icyizere, kuko twe muri GAERG tuvuga ko iyo habuze amafaranga nta kintu kiba cyabuze, ariko iyo icyizere cyabuze ibintu byose biba byabuze".
Umushinga ‘Baho neza twite ku buzima bwo mu mutwe’, ushyirwa mu bikorwa na GAERG mu Karere ka Bugesera na Gasabo, ukaba umaze guhugura abasaga 200.
Ibitekerezo ( 1 )
Nukuri murabahanga cyane kuko mwatecyereje neza usanga umuntu afite ibibazo ariko akabura uwo abiganiriza niyompamvu urubuga mumudugudu ruzagarura ubuzima bwabantu benshi
Nkaba mbashimiye kand imana izabahemnera ibyiza mukomeje kugaragaza mugihugu cyiza cy,urwanda


text:
Gatanya irinda abashakanye kugirirana nabi ariko ikagira ingaruka ku bana - Abihayimana
Hari abanenga Kiliziya ndetse n’amadini gusezeranya abagore n’abagabo kuzabana akaramata, banabinenga kutemera gatanya, ariko byo bikavuga ko bibiterwa n’uko gutandukana kw’abashakanye bisenya umuryango bikanagira ingaruka ku bana.
Kamaliza w’i Nyamagabe mu Murenge wa Gasaka agira ati “Biriya byo gusezeranya akaramata si byo. Hagombye kubaho nka kontaro y’imyaka itanu, mwakwishimira gukomeza kubana mukiyongera indi itanu, gutyo gutyo.”
Kimwe n’abashyigikiye gatanya, Kamaliza asobanura ko kubana kuri kontaro byakemura ikibazo cy’uko hari abagera mu ngo ntibashyire imbaraga mu gutuma zigenda neza.
Ati “Hari igihe uhura n’umuntu mukabana hari ibyo yagukinze, mwagera mu rugo akigaramira, ukabona adashaka no gukora. Ariko azi ko mutagomba kubana akaramata yashyiramo imbaraga, aho kwitwara uko yishakiye ategereje ko uvuga nabi akaka gatanya hanyuma mukagabana.”
Padiri Félicien Hategekimana wo muri Diyosezi gatolika ya Gikongoro, avuga ko mu gutandukana kw’abashakanye habaho kwibagirwa abana kandi baba babakeneye bombi, ari na yo mpamvu basezeranya abagore n’abagabo kubana akaramata, buri wese akihanganira mugenzi we, yaba muzima cyangwa arwaye.
Agira ati “Usanga abana ari bo bahura n’ingorane zikomeye cyane iyo habayeho gutandukana kw’abashakanye. Abantu bagombye kubaka bagamije kugira umuryango urambye, buri wese yishimira kubamo, yaba umugore yaba umugabo cyangwa abana.”
Iki gitekerezo agisangiye n’abakirisitu basengera mu madini atandukanye.
Augustin Ntawuhigimana usengera mu Bangilikani agira ati “Ntabwo gatanya yubaka umuryango, ahubwo irawusenya. Kuko umuryango ugizwe n’umugore n’umugabo ndetse n’abana, iyo hajemo gatanya abana basigara ku ruhande, bakabura ababaha uburenganzira bwabo. Rero kubana akaramata njyewe mbona byubaka umuryango bikawukomeza, bikanubaka sosiyete muri rusange.”
Fabien usengera muri ADEPR na we ati “Gatanya yagombye kuba igihe inzira zunga zananiranye. Igihe habaye amakimbiranae imiryango abantu bavukamo ndetse n’abanyamadini babashyingiye bagombye kubahuza. Gatanya rero iza kubera ko utareka ngo abantu bicane.”
Abashyigikiye gatanya bavuga ko na bo batirengagiza ko abana bakwiye kubana n’ababyeyi babo, ariko ko nanone aho kubana nabi cyangwa kwicana, ikiruta ari ugutandukana.
Kamaliza ati “Nyine abana twabumvisha ko tugomba gutandukana, aho kugira ngo mupfe mwese. Kuko usanga hari igihe umubyeyi agumya kwihambira, akagera n’ubwo ahasiga ubuzima, ba bana bagasigara ari imfubyi. Si kimwe no kujya ku ruhande, mukabarera mutandukanye, ariko byibuze bababona.”
Yongeraho ko icyo gihe ababyeyi babasha kubaho bishimye, ntusange birirwa bashihura abana bibakomeretsa, ugasanga nta bantu sosiyete ifite.


text:
Isomo rya 1: Ibyakozwe n’Intumwa 5,17-26
Nuko umuherezabitambo mukuru kimwe n’abari kumwe na we bose — ari byo kuvuga abo mu gatsiko k’Abasaduseyi — bashengurwa n’ishyari; bafatisha Intumwa, bazishyira mu buroko rusange. Nyamara muri iryo joro, Umumalayika wa Nyagasani akingura inzugi z’uburoko, abakuramo maze arababwira ati «Nimugende muhagarare mu Ngoro y’Imana, maze mubwire rubanda ayo magambo yose azabahesha ubugingo!» Ngo bamare kubyumva, mu museso binjira mu Ngoro, batangira kwigisha. Umuherezabitambo mukuru kimwe n’aba i kumwe na we baraza, bahamagaza Inama nkuru igizwe n’abakuru bose b’Abayisraheli; ni ko gutuma ngo bajye gushaka Intumwa mu buroko. Abagaragu baragenda; ngo bagere mu buroko ntibabasangamo. Nuko bagaruka bababwira bati «Twasanze uburoko bufunze neza n’abarinzi bahagaze imbere y’imiryango, ariko dukinguye ntitwagira n’umwe dusangamo.» Ngo babyumve, umutegeka w’Ingoro n’abatware b’abaherezabitambo barashoberwa, bibaza uko byabagendekeye. Ariko haza umuntu arababwira ati «Dore ba bantu mwari mwashyize mu buroko bahagaze mu Ngoro kandi bariho barigisha rubanda.» Nuko umutegeka w’Ingoro ajyana n’abagaragu be kuzana Intumwa, ariko batazakuye, kuko batinyaga ko rubanda babatera amabuye.
Zaburi ya 33 (34), 2-3, 4-5, 6-7, 8-9
Nimusingize Uhoraho mucuranga icyembe,
munamucurangire inanga y’imirya cumi.
Nimumuririmbire indirimbo nshya,
mumucurangire binoze muranguruye amajwi!
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Ijuru ryaremwe n’ijambo ry’Uhoraho,
umwuka we uhanga ingabo zaryo zose.
Amazi y’ibiyaga ayagomerera hamwe,
inyanja azikoranyiriza mu bigega.
Isi yose nitinye Uhoraho,
abayituye bose bamugirire ubwoba.
Kuko ibyo avuze byose biraba,
yategeka, byose bikabaho.
Ivanjili ya Mutagatifu Yohani 6,16-21
Bugorobye, abigishwa be baramanuka no ku nkombe y’inyanja. Bajya mu bwato, berekeza hakurya y’inyanja, ahagana i Kafarinawumu, nuko bubiriraho kandi Yezu atarabageraho. Hahuha umuyaga mwinshi, inyanja yitera hejuru. Bamaze kugashya ahantu h’amasitadi makumyabiri n’atanu cyangwa mirongo itatu, babona Yezu agenda ku nyanja, ageze hafi y’ubwato. Ubwoba burabataha. Ni bwo Yezu ababwiye ati «Nimuhumure, ni jye.» Bashatse kumushyira mu bwato, babona ubwato bugeze ku mwaro aho bajyaga.


text:
Reba Video
Baza Shangazi
UMUGABO WANJYE ARANGIZA VUBA AGATINDA GUSHYUKWA
UJ-Muraho neza nasomye inyigisho zanyu ziranezeza cyane none ndagirango mungire inama mfite umugabo turakungana ishoboka kose tubyaranye kabiri,ariko iyo duhuje ibitsina ahita arangiza kandi agatinda gushyukwa,bikamusaba kuzongera nkejo kandi ntako mba ntagize mukaresa ariko ntiyongere gushyukwa,nonese umugabo ashobora kurongora umugore we kangahe mwijoro.ko numvango hari abageza kunshuro 5 byaba aribyo?.nonese mwangira iyihe nama ngo nezerwe n'umugabo wanjye nko arangiza nkimukeneye.kandi sinshobora kumuca inyuma.mumbabarire munsubize vuba kuko mwaba mumfashije.niba hari n'imiti twakoresha nabwo mwabibwira yaba iya kinyarwanda cg iyakizungu.ese bigenda bite ngo umugabo atinde kurangiza,niba ahari icyo nakora mwabibwira.ibihe byiza.
bangambiki-Mwiriwe UJ. Mwihangane gusa burya intangiriro y'umuti ni ukumenya ikibazo, ikindi burya niba byashobokaga nkibonanira n'uwo mugabo gusa niba waravumbuye www.igituba.org mbere ye kandi bikaba bigoye ko wayimwereka ndagerageza kukuganiriza wenyine nubwo uruhare runini ubu rureba umugabo.
Ni byo umugabo ashobora gukora turu eshanu mu ijoro ariko biterwa n'imibanire mu rugo n'imbaraga z'umubiri w'umugabo. Umugabo ugira imirimo imunaniza cyangwa akaba atarya neza cyangwa akunda akayoga cyane izo turu ntiyaziviramo kandi turu si zo ngombwa ahubwo icya ngombwa nuko ababikora baba banezerewe bose. Mfite umugore kandi nzi ukuntu iyo umugabo arangije umugore atararangiza umugore aba ari mu kirere kandi amerewe nabi ni aha mana kugira ngo aze gutuza abyibagirwe biragoye.
Inama nakugira ni iyi.
1. Ganiriza umugabo wawe umubwire uko uba umerewe mwarashakanye kandi murakundana. Nta cyo ugomba kumuhisha.
2.Ushobora kuba ari wowe utuma arangiza vuba mu buryo ugitanga! Niba uhise umwimariramo aracyakira da kandi agahita arangiza! Birumvikana simvuze ngo uzabigabanye ariko jya ucunga burya umugore aba yumva uko umugabo ameze!
3.Uzamubwire ntakajye yihutira gushyira imboro mu gituba niba yihuta gusohora. Mujye mubanza mukundane mukaresanye, musomane n'ibindi agukinishe n'intoki kuri rugongo niwenda kurangiza akunyaze(niba azi kunyaza-niba atabizi uzamwereke site hariho uko banyaza!)
Ashobora rwose kugushimisha akoresheje intoki mukaza kurongorana habura gato ngo urangize cyangwa warangije, kuko iyo umugore yarangije ashobora gukomeza ndetse ashobora no kurangiza inshuro nyinshi mu mubonano umwe.
4.Byose nibinanirana uzomundugikire wa mugani w'abarundi nzamwigisha. Eh Ni umugabo wawe ntacyo tumurusha ahubwo tuzungurana ibitekerezo ku buryo zubakwa
Ubundi ni karibu ku bibazo byose ufite dushobora kubiganiraho kugeza ikibazo kibonewe umuti twarabyiyemeje.
Izindi nkuru zifitanye no gusohora no gutinda gusohora
Gusohora kw'Abagabo
Gusohora kw'Abagore
Kuki Abagore Batinda Gusohora?
Akadomo ka GRAFENBERG ni iki?Ndaswera Ariko Sinsohora
Kuki Nsohora Vuba?
Kuki Ntakunda Gushyukwa
Iyo Ngiye Guswera Imboro Ndayibura
Subscribe to: Post Comments (Atom)


text:
Ukwezi - Sat: 9: 00–18: 00
Ukwezi - Sat: 9: 00–18: 00
Gukoresha mu nzu cyangwa hanze, gusangira cyangwa gusangira bisanzwe.Kurabagirana bisa neza bizongerera ibyokurya byawe, bikurura kumeza yibiti.Rinda ameza yawe kumeneka no kwanduza.
Kuki duhitamo?Ibibanza byacu bisa neza kandi bikozwe mubudodo busanzwe.Ibibanza byacu bizenguruka nibyiza mubihe byose birimo iminsi y'amavuko, Noheri, gutaha murugo, iminsi mikuru, ibirori, guterana mumuryango, ubukwe, nibindi byinshi.
burigihe dushyira ibicuruzwa byiza na serivise murwego rwo hejuru, dushimangira gukoresha ibikoresho byo kurengera ibidukikije, guhanga udushya kugirango dushyireho urugo rwiza kandi rwiza.
1. Ikibazo: Nabona nte icyitegererezo?
Igisubizo: Niba ukeneye icyitegererezo kugirango ugenzure ubuziranenge n'ibara, turashobora gutanga icyitegererezo kubuntu hamwe n'imizigo yakusanyijwe.
2. Ikibazo: Nigute nshobora kubona amagambo yawe kubyerekeye ibicuruzwa byawe?
Igisubizo: Pls itugire inama ibisobanuro byawe byoroheje, nkubunini / Qty / Gupakira, tuzohereza imeri kurutonde rwibiciro cyangwa PI kuri wewe ukurikije ibyo usabwa.
3. Ikibazo: Nigute ushobora kuguha itegeko?
Igisubizo: Urashobora kutwoherereza Inyemezabuguzi ya Proforma cyangwa ukatwoherereza itegeko ryo kugura mbere.
4. Ikibazo: Ufite ingano ya minimun?
Igisubizo: Yego, turasaba amategeko mpuzamahanga yose kugira umubare ntarengwa wateganijwe.Ibikoresho bitandukanye bizagira MOQ itandukanye.
5. Ikibazo: Urashobora gutanga ibyangombwa bijyanye?
Igisubizo: Yego, turashobora gutanga ibyangombwa byinshi harimo Icyemezo cyinkomoko, Inyemezabuguzi yubucuruzi, Urutonde rwabapakira nibindi byangombwa byoherezwa hanze bisabwa.
6. Ikibazo: Ikigereranyo cyo kuyobora ni ikihe?
Igisubizo: Kuburugero, igihe cyo kuyobora kizaba 7-14days.Kubyara umusaruro mwinshi, igihe cyo kuyobora kizaba iminsi 45-60 ukurikije ingano yawe.


text:
Vous êtes ici
Bivamvagara, Mbonyinkebe na Ngendabanyikwa. Ibisobanuro ku mazina y’Abanyarwanda
Catégorie:
Iki gitabo cyavuye mu bushakashatsi butari bwagakorwa n’abandi bahanga mu ndimi n’umuco ku byerekeye gushakashaka mu buryo bwiimbiitse insibo y’amazina y’Abanyarwanda. Hari abanditse ku mazina ariko ntibagiye berekana imizi yayo. Iyi rero ni intambwe igaragara mu bushakashatsi bugamije kumenya ibisobanuro by’ibicumbi ari byo nsibo amazina y’Abanyarwanda yubakiyeho.
Ndangali Kirisitofori Segako uvuka muri Cyungo asanzwe yandika mu gifaransa ibitabo byerekeye amateka y’u Rwanda. Yize ubwarimu, iyigandimi n’amategeko. Akorera i Buruseli mu Bubiligi aho agira abantu inama mu by’amategeko.
Nizeyimana Selesitini uvuka muri Cyumba afite impamyabushobozi mu byo gukanika indege.
Ubu ni umufasha wa Padiri i Denderleeuw mu Bubiligi.


text:
Umusoro bavuga ko ubabangamiye ni aho usanga basora igihe cyose bamaze gucukura amakoro bakayikoreza imodoka bayajyana ku nganda ziyatunganya, umusoro utangwa ku mashini ziconga ayo makoro zikayakuramo amatafari n’amabuye meza yubakishwa n’umusoro batanga iyo buri kintu cyose kivuye mu ruganda kigiye ku isoko.
Ibi byose byongera igiciro ku bikoresho by’ubwubatsi baba bakuyemo hakiyongeraho uburyo bugoye kubigeraho, ubwiza n’uburambe bwabyo, kuba bitaramenyekana cyane no kuba abantu bataritabira kubyubakisha isoko rikaba rito bigatuma bigera ku isoko bihenze ntibyigonderwe na benshi.
Nyirinkindi Aimé Ernest utuye mu Karere ka Musanze mu Murenge wa Kimonyi, yagize ati “Iyo urebye usanga ibikoresho byacu iyo bikoreshejwe mu bwubatsi biramba cyane kuko ikoro uko rimara iminsi niko inyubako ikomera ndetse rikagenda risa neza ku buryo inyubako yamara n’imyaka 150, hari abagenda batugana tukabakorera ariko usanga dukunze gukomwa mu nkokora no kuba usanga bigihenze tukabura abakiliya kandi ahanini bituruka ku musoro ukiri hejuru.”
Yongeyeho ko “Ikoro risora tukiricukura kugeza rigeze ku isoko bikiyongeraho n’aho tuyakura usanga hangiza imodoka, gusorera imashini dukoresha tuyaconga n’umuriro bigihenze bigatuma igiciro kiyongera, turasaba ababishinzwe ko badukorera ubuvugizi uyu musoro ukagabanya natwe tugakora ibishobora guhiga iby’abandi ku isoko kandi biramba."
Ishimwe Aimé na we ufite uruganda rutunganya amakoro rukayakuramo amatafari, amapave n’andi mabuye mato byubakishwa, uvuga ko akibangamiwe n’umusoro utangwa ku mashini bifashisha baconga ayo mabuye.
Yagize ati “Imashini twifashisha duconga amabuye tuzisorera amafaranga menshi kuko njye nsoreshwa arenga ibihumbi 150 ku kwezi kandi hari igihe usanga hari imashini ziba zidakora zikamara nk’amezi ane zarapfuye ariko ukaba ukizisorera kuko babara umubare wazo gusa batitaye ku zishobora kuba zitari gukora kubera ibibazo zigira. Turasaba ko uyu musoro wakwigwaho kuko bituma ibikoresho bihenda."
Abo banyenganda bavuga ko n’ubwo bagifite izo mbogamizi z’amahoro agihanitse n’ibindi, uyu ari umwuga ubateza imbere atari bo gusa ubwabo ahubwo no ku bakozi babo n’igihugu uri rusanze.
Umuyobozi w’Akarere ka Musanze, Ramuli Janvier, avuga ko ibibazo byagaragajwe n’aba batunganya amakoro bakayakuramo ibikoresho by’ubwubatsi babyizeho bakabishakira ibisubizo birimo no gukuraho umusoro wajyaga utangwa ku mashini bifashishaga.
Yagize ati “Ibibazo bagaragaje twabyizeho ariko hari abo usanga amakoro batunganya bayakura hirya y’aho imashini zabo zikorera noneho bagasora umusoro w’ubwikorezi kandi uwo aba ari ngombwa, ariko abafite ibirombe aho bakorera bo uwo musoro ntabwo uba ubareba. Umusoro twabakuriyeho ni uwo bajyaga batanga ku mashini bakoresha."
Akomeza agira ati "Abafite imashini eshatu bazisoreraga ibihumbi 50 abagejeje kuri esheshatu bagasora ibihumbi 100, uwo musoro twawukuyeho ariko bazajya basora kubyo bamaze gutunganya nko ku itafari rigiye ku isoko rizajya risorerwa amafaranga abiri hakubwe ingano y’amatafari."
Mu Karere ka Musanze haboneka inganda zirenga 10 zitunganya amabuye y’amakoro akorwamo amatafari y’ubwubatsi, umusenyi, garaviye, amapave n’ibindi.


text:
Mukankuranga Jacqueline uzwi ku izina rya Mama Fabrice, ni umukirisito muri ADEPR, ku mudugudu wa Rubonobono, Paruwase ya Gatsata, ubu arashimira Imana ko yamukuye mu mwuga ugayitse w’uburaya yatangiye afite imyaka 9 y’amavuko.
Mu buhamya bwe uyu mugore avuga ko ubwo yari afite imyaka 9 ari bwo yananiye ababyeyi be maze atangira kwigira ikirara no kwicuruza.
Gusa ngo kuko nyina umubyara yasengaga Imana, yajyaga imubwira ko abana be bazaba abakozi b’Imana gusa kubera imibereho mibi bari babayemo ntiyabyumvaga.
Uyu mubyeyi yatangiye ararana n’abagabo mu bihuru agenda amenyera uko umwuga w’uburaya ukorwa maze yinjira mu iseta y’indaya ahitwa mu Kiderenga.
Mukankuranga ngo yaje kubona ko aho mu Kiderenga nta mafaranga ahari yiyemeza kujya ku muhanda agakorera amafaranga menshi. Niko kuyoboka umuhanda maze akajya arara amansura mu tubari Nyabugogo.
Aho mu tubari, ngo we n’izindi ndaya babyinishaga abagabo maze byagera mu gicuku bagakuramo imyenda bakarara bamansura bambaye ubusa bakanahakirira abakiriya, bwacya mu gitondo bakabura uko bataha kubera intege nke zatewe no kunywa urumogi rwinshi ndetse no gusambana cyane kugeza ubwo ba nyirakabari bazaga bagakurura bagaterera hanze ubundi nyina akaza kumutoragura.
Ubwo yamaraga kuba indaya izwi na benshi, ngo indaya ngenzi ze akomeje kumwinjiza neza mu mwuga mubi w’uburaya maze bakamuha amabwiriza. Ati “Bamenyesheje ko indaya itagomba kwita ku musore kuko umusore iyo atanze amafaranga biba birangiriye aho ,ariko umugabo iyo umunejeje n’amafaranga yose afite kuri konti aragusinyira akayaguha n’udusambu akagurisha akajya akuzanira.”
Mama Fabrice avuga ko we nta miti ikurura abagabo yakoreshaga ahubwo yakoreshaka ubwenge kuko yumvaga afite ubundi bwenge bw’abadayimoni. Avuga ko mu bintu bituma indaya zitwara abagabo n’uko zigira umwanya wo kwita ku bagabo cyane kuko ariko kazi ziba zifite. Mama Fabrice yanaboneyeho kugira abagore inama abibutsa ko bagomba kureka kwita ku bindi ngo bibagirwe inshingano zabo zo kwita ku bagabo babo.
Mama Fabrice akomeza avuga ko kugira ngo utware umugabo w’abandi asige abana barindwi atari ibintu byoroshye. Ati: “byasabaga ko duhora twihishe dore ko uwagufataga wese yahitaga akuniga kugeza ubwo nafashe gahunda yo kujya ngenda nicungiye umutekano , niho rero navanye izina “Jama” najyaga nkunda kuvuga ko nitwa Jama ariko iyo turi muri Kirisitu Yesu tuba twabaye ibyaremye bishya ibya kera biba byashize.
Indaya yose itegetswe kuba umugome kuko umugore watwariye umugabo araguhiga, umubyeyi watwariye umwana w’umusore araguhiga, Leta iraguhiga, Polisi na yo iraguhiga. Uba usabwa kwicungira umutekano kandi ukaba umugome.”
Uyu mubyeyi avuga ko muri iki gihe abakobwa benshi basa n’ababaye indaya kubera imyitwarire yabo. Arabagira inama yo kwitwara neza kuko umuntu akwiye kwiyubahisha.
Ati: “Muri iki gihe biragoye kumenya indaya n’utari indaya kubera ko urubyiruko rw’ubu ruri kurarikira kwambara nabi ariko buriya iyo umuntu yihesheje agaciro arakabona kandi iyo akitesheje aragata. Mu by’ukuri hari imyanya y’igitsina gore idakwiriye kugaragara bitewe no kwihesha agaciro cyane nk’umunyarwandakazi kuko mu mwuga w’uburaya hari igihe ibyo uba ugomba kubahiriza birimo kwambara utwenda tugaragaza ubwambure no kwitukuza. Ibyo bikaba ibivuta byaguraga ibihumbi cumina bitanu twavangavangaga ubundi tukabyisiga.”
Mama Fabrice akomeza ashima Imana kuba yaramurinze kwandurira Sida mu mwuga w’uburaya dore ko yagiye asambana na benshi bayirwaye kandi ntibakoreshe agakingirizo. Gusa ngo yahavanye ibyuririzi bya SIDA birimo mburugu ndetse n’imitezi akajyanwa CHUK nyina akamurwaza kugeza akize.
Mukankuranga akomeza ubuhamya bwe avuga ukuntu mu gipangu babagamo haje kuza umuryango ushaka kuhakodesha nyuma y’igihe gito bakaza gushuka uyu Mukankuranga bakamwimukana mu ibanga aho bamujyanye bakamwica urubozo dore ko bamubwiraga ko bazamwanduza Sida barangiza bakamwica.
Icyo gihe ngo umugabo wo muri urwo rugo yahoraga amusambanya ku gahato avuga ko arimo kwigabanya SIDA mu maraso ye, ndetse n’umugore we ngo yarazaga.Yakomeje kuhaba atotezwa cyane ku bw’amahirwe umugabo wo muri urwo rugo aza kugonga umuntupolisi baramufata baramufunga maze ngo umugore we azana ibirara byo kumwica kubw’amahirwe arabitoroka.
Mukankuranga, amaze gutoroka uwo muryango, ngo yaje gusubira mu mwuga w’uburaya ahahurira na mayibobo (umwana uba mu muhanda) amutera inda, baramwirukana ajya kuba ku muhanda.
Kuko iwabo bari bamwirukanye rero yahisemo gusanga uwo musore wamuteye inda na we wabaga mu buzima bwa kimayibobo barabana, ariko bakajya birirwa barwana kubera ko ngo yasuzuguraga umugabo we cyane kuko yabonaga asuzuguritse.
Byaje kugeraho umugabo amwirukana mu nzu yumvise bimucanze ahitamo gusanga abarokore ngo bamusengere. Icyo gihe ngo yaratuye arihana ndetse bamwigisha uko yita ku mugabo ntiyongere kumwita umusega ahubwo afata umugabo nk’umutware, avuga ko icyo gihe ngo yahavuye yahindutse.
Ati:“Mu kugera mu rugo naragiye njugunya ya mirimbo yose nishyiragaho ntega igitambaro mu mutwe, umugabo wanjye ahansanze ambaza icyo nagarutse gukora kandi yasize anyirukanye maze ndamwihorera atungurwa no kubona ntamututse, ndakomeza ndashyashyana ndateka nuko mbwira umugabo nti mutware muze ku meza. Umugabo yumvise mwise ‘Umutware’ arumirwa aravuga ati noneho ntabwo unyise imbwa unyise umutware?”.
Mama Fabrice asoza avuga ko umugabo we yaje kumunanira akajya amukubita buri munsi,akajya yirirwa mu bagore n’indaya, gusa Imana yaje kumusanga arihana ajya mu rusengero baramwihanisha arakizwa ndetse yiyemeza kubatizwa ndetse no gusezerana imbere y’Imana n’umugore we.
Kugeza ubu we n’umugabo bakaba babanye neza ndetse bakomeje gutera imbere muby’umubiri ndetse no muby’umyuka. Asoza ubu buhamya aboneraho gusaba abari n’abategarugori kwirinda no kwibuka ko imibiri yabo ari insengero z’Uwiteka, bakayisigasira kuko imibiri yabo ari impano Imana yabahaye.
Source: https://cepurhuye.org/


text:
Menya amangambo meza y'ingenzi udakwiye kwibagirwa kubwira umukunzi wawe buri munsi.
Niba ufite umukunzi mukundana cyane, hari ibintu 2 by’ingenzi cyane ugomba kujya uhora umubwira. Ushobora kutabivuga kimwe buri gihe ariko igihe cyose igisobanuro kikaba kimwe. Aya niyo magambo 2 y'ingenzi wabwira uwo wihebeye buri munsi akamunyura umutima:
.1.NARI NDIMO KUGUTEKEREZAHO
Ni ikintu cy’ingenzi cyane kumenya ko hari umuntu ukuri hafi mu buryo bumwe cyangwa ubundi, by’umwihariko ukamenya ko uwo muntu akuri mu ntekerezo kabone n’ubwo mwaba mutari kumwe cyangwa mutari mu cyumba kimwe.
Nk’umuntu mukundana, uba usabwa kumenya ko hari ikintu kidasanzwe kimuriho ugahera ko umubwira ko wamutekerezaga mu gihe umubonye cyangwa se muhuye. Binyuze mu dukino duto ni bwo umukunzi wawe amenya ko wamutekerezaga koko ushobora kubinyuza mu nyandiko nto cyane y’abakundana cyangwa ukamwandikire ibintu byinshi bimwereka ko umukunda kandi ko uhora umutekereza.
Ushobora kumwandikira nk’amagambo akomeye gusa nyamara wowe ukayafata nkayoroshye, ushobora kumubwira ngo “Hari ikintu nabonye cyahise kikunyibutsa”. Ugakomeza n’ibindi ubundi umukunzi wawe akamenya neza ko aguhora mu ntekerezo.
2.URI UWA MBERE
Umukunzi wawe ashobora kuba ari uwa mbere cyangwa ukaba ubona hari benshi bamurusha ubwiza ariko niba warafashe umwanya ukamubwira ko umukunda, nta wundi muntu umuruta ku isi yose, ni we wawe kandi uwawe ahora ari mwiza igihe cyose. Niba udakunda gusohoka, ntabwo wagakwiye kujya mu rukundo n’umuntu ukunda kwishimishaka kuko we yumva ko kumusohokana arikimwe mu bimwerekako ari uwa mbere kuri wowe.
Ukwiriye gutuma umukunzi wawe agufata nk’intwari ye kandi bizava mu magambo yawe ndetse no mu bikorwa umwereka bituma amenya ko usanzwe kuri we. Ushikamye mubwire ngo “Uri uwa mbere, ndagukunda kandi uzahora uri uwa mbere”. Mu gihe ufite umukunzi kandi wigfuza ko urukundo rwanyu rohora ruryoshye rukanarushaho gushinga imizi, ibuka kumubwira aya magambo 2 buri munsi.


text:
Bugesera: Abana basaga 1000 bahuguriwe kumenya uburenganzira bwabo
Abana basaga 1000 bo mu Karere ka Bugesera bahuguriwe kumenya bimwe mu bibangamira uburenganzira bwabo, binyuze mu matsinda y’abana bari bamazemo igihe cy’imyaka ibiri.
Ni amasomo yunganira ayo biga mu ishuri ahabwa abana biga mu mashuri abanza bari hagati y’imyaka 8 kugera kuri 12, akabafasha kumenya byinshi bitandukanye birimo gutinyuka kuvugira mu ruhame, kumenya bumwe mu burenganzira bwabo hamwe n’indangagaciro.
Ni gahunda itegurwa ikanashyirwa mu bikorwa n’umuryango nyafurika w’ivugabutumwa (AEE) ku bufatanye n’umuryango mpuzamahanga ufasha abana (Help a Child), yabereye mu mirenge ya Mwogo, Mareba na Musenyi yo mu Karere ka Bugesera, ikaba yari igizwe n’amatsinda 55 aho buri tsinda ryabaga rigizwe n’abana 20.
Josiane Umuhoza w’imyaka 12 wo mu Murenge wa Mwogo, avuga ko hari byinshi yigiye mu matsinda kandi bikaba hari icyo byamufashije kwiyungura ugereranyije na mbere y’uko ahabwa aya mahugurwa.
Ati “Mbere nagiraga isoni zo kuvugira mu bandi bantu, ariko ubu ngubu naratinyutse nshobora kuvugira mu ruhame, nizemo kugira isuku, ikinyabupfura, indangagaciro z’umuryango wanjye, nigiramo n’udukino twinshi twatumye ntinyuka mu bandi”.
Jean Damascene Manirafasha avuga ko inyigisho baherewe mu matsinda zabafashije kurushaho kumenya uko bakorana na bagenzi babo ndetse n’uko bafatanyiriza hamwe.
Ati “Twamenye uko twakwitwara muri bagenzi bacu, tunamenya uko twakorana tukirinda icyadutandukanya na mugenzi wanjye, ahubwo tukavuga tuti reka dukorere hamwe jye na we tuvuge tuti turi bamwe, ntitumuheze niba afite ubumuga na we araza dufatanye, dukorere hamwe nk’abandi bana, hari n’ibindi twagiye twigiramo nko gukorera hamwe n’uburenganzira bw’umwana, twamenyemo byinshi rero twungutse”.
Gaudence Nyiranizeyimana ni umubyeyi w’umwe mu bana bahuguwe. Avuga ko mbere umwana we atashoboraga kuvugira mu ruhame.
Ati “Umwana wanjye ntabwo yabashaga kuvugira mu ruhame, yigiyemo n’ikinyabupfura, yigiyemo n’uburenganzira bw’umwana, nkatwe ababyeyi ntabwo twari tubisobanukiwe, ariko yarazaga akatubwira ati mu itsinda batwigishijemo uburenganzira bw’umwana, akatubwira ko umwana agomba kuvuzwa, akatubwira ko mu burenganzira bw’umwana harimo kurya, akatubwira ati uburenganzira bw’umwana harimo kwambara n’imyambaro. Umwana wanjye yarahindutse kuko n’abandi bana bato dufite abigisha ibyo yigiye mu itsinda”.
Umukozi wunganira Porogaramu muri Help a Child Rwanda (Program support Officer) Louis Pascal Habimpano, avuga ko batanga inyigisho ku buryo iyo umwana abikurikiye neza bimuha amahirwe yo kuzavamo umwana mwiza, akazakura afite indangagaciro nk’umuntu muzima.
Ati “Batsinda neza ni intangarugero mu ishuri mu bandi bana, abana banyura muri aya matsinda yacu akenshi n’iyo urebye mu bandi bana baturanye, abana banyuze muri aya matsinda yacu usanga batsinda neza, haba mu mashuri haba mu buzima busanzwe, mu gukora utuntu tw’udushya dutandukanye, ubona ko intego duteganya z’aya masomo tuzigeraho rwose nta kabuza”.
Mu myaka itanu Help a Child imaze ikorera mu Karere ka Bugesera bamaze gutanga inyigisho ku bana 3,300 bahuguriwe mu byiciro bitatu.
Uretse mu Karere ka Bugesera, kuva Help a Child yatangira gukorera mu Rwanda mu mwaka wa 2008, ikorera no mu turere twa Rwamagana, Kirehe na Rusizi aho bakora ibikorwa bitandukanye bigamije guteza umwana imbere.


text:
Mu kagari ka Rwaza mu murenge wa Rugerero, hari abaturage bagerageza kuvugurura amazu yabo yasenywe n’umutingito ariko bakavuga ko ubuyobozi bw’ Akagari bubabangamira bubasaba amafaranga atagira inyemezabwishyu. Umuyobozi w’ Akarere wungirije ushinzwe ubukungu n’ iterambere yasabye aba baturage kunyura mu nzira ziteganywa n’amategeko, kugira ngo ntibahure n’ izo nzitizi.
Nk’ uko bitangazwa n’ uwabujijwe n’ubuyobozi gukomeza ivugurura ry’inzu ye, Bwana Nsengimana Jean (izina ryahinduwe ku bw’umutekano we) aba bayobozi bari kwaka amafaranga menshi kugira ngo umuntu yemererwe kuvugurura aho yasenyewe n’umutingito.
Mu magambo ye yagize ati: ”Nagize ikibazo nari ndimo gusana kuko nasenyewe n’umutingito nk’ abandi bose, niyambaje inshuti n’abavandimwe kuko nta bushobozi, birangiye mu kanya kashize muri uyu mugoroba abayobozi b’Akagari bageze hano, nibwo bampagaritse, ubwo mbabaza impamvu kandi n’abandi barimo bubaka basana bambwira ko bitemewe ko ngomba gutanga amande y’ibihumbi magana atatu (300.000frw)”.
Uyu muturage akomeza atangaza ko bamumenyesheje ko aya mande agomba kuyatanga kubera yavuguruye. Mu kiganiro RwandaTribune yagiranye n’ Umuyobozi w’ Akagari ka Rwaza, uyu muyobozi yatangaje ko abantu bagizweho ingaruka n’ iki kiza bose bagomba gufashwa, hakaba hari abafashijwe ndetse n’abatari bafashwa bikaba biri mu nzira. Aya makuru akaba ahakanwa n’abaturage aho bavuga ko hari ama lisiti y’abantu bagomba gufashwa, aho bamwe nta bufasha bategereje.
Mu kiganiro yagiranye kuri telefoni n’umunyamakuru wa Rwanda tribune, umuyobozi w’ Akagari ka Rwaza, Bwana Uwimana Faustin yagize ati: “Umuntu wasenyewe n’umutingito ku buryo bworoheje ashobora kuvugurura, naho uwo inzu yasenyutse yose, kugira ngo yubake agomba gusaba uburenganzira mu rwego rw’ ubutaka akabona kubaka.” Abajijwe ku cyerekeranye n’amafaranga asabwa n’abayobozi b’ Akagari, yavuze ko uyu muturage abeshya ko nta bayobozi b’Akagari basabye umuntu kwishyura ayo mafaranga kuko ayo ari amande acibwa umuntu wubatse ahemewe kubaka nta burenganzira abifitiye.
Muri aka kagari hagaragara amazu mashya yubatswe muri ibi bihe abantu barimbanyije imirimo yo kuvugurura nyuma yo gusenyerwa n’umutingito watewe n’ iruka rya Nyiragongo, aho n’ aya mazu yubatswe mu izina ry’ uko nabo basenyewe n’umutingito, nyamara aba bayobozi bakaba bahitamo amazu y’abandi baturage bari kuvugurura kugira ngo babake amafaranga.
Umwe mu baturanyi b’uyu mugabo witwa Hafashimana Bosco, twamubajije inyito aba bayobozi bari guha aya mafaranga ari kwakwa umuturanyi wabo agira ati: “Ibi bintu biterwa n’ikimenyane no gushaka indonke yo mu kwaha bidasobanutse. None se ibi bihumbi magana atatu bari ku mwaka uwabasaba icyemezo cyayo bavuga ko bari gutanga icyangombwa cyo kubaka?”
Mu kiganiro twagiranye n’umuyobozi w’ Akarere ka Rubavu wungurije ushinzwe ubukungu n’Iterambere Deogratias Nzabonimpa, yashishikarije aba baturage bahura n’ ibibazo nk’ ibi ko banyura mu nzira zateganyijwe n’ amategeko, mu rwego rwo kwirinda ibibazo. Yongeye ho ko byaba byiza umuturage usabwe amafaranga mu buryo budasobanutse, yakwihutira kubimenyesha ubuyobozi afite n’ ibihamya agatanga amakuru mu buyobozi bw’ akarere kugira ngo uyu muyobozi akurikiranwe.
Ku byerekeranye n’ uyu muturage watswe amafaranga n’ ubuyobozi bw’ Akagari], Nzabonimpa yagize ati: “Iki kibazo ni gishya kuri njye, nta nubwo byemewe ko umuyobozi uwari we wese yaka amafaranga umuturage kuko byose bifite inzira binyuramo. Byaba byiza habonetse ibimenyetso bigaragaza ko umuyobozi runaka yagaragaweho iki kibazo, hanyuma agahanwa mu rwego rwo guca uwo muco burundu.”
Abajijwe ku bisabwa kugira ngo umuntu yemerwe kuvugurura yagize ati: “Inzira zo kubaka zisanzwe zizwi. Hari ibiro by’ ubutaka ku rwego rw’akarere, hari umukozi ushyinzwe imiturire ku rwego rw’ umurenge, icyo tugiramo inama abaturage bacu nuko n’ ubundi inzira zisanzwe nta cyahindutse. Muri izi nzego hari inzobere mu bwubatsi, zidufasha kwirinda ko umuntu ugiye kuvugurura atakora ibituma yishyira mu byago, mugihe haje ikindi kiza kikaba cyadutwara abantu. Iyi niyo nama nagira abo bantu.
Denny Mugisha


text:
Ubukungu
EAC Na ECOWAS : Imiryango Yakoze Neza Kurusha Iyindi Mu Guhuza Ibihugu Biyigize
Raporo yiswe African Integration Report yasohowe n’Ibiro by’Umuyobozi w’Umuryango w’Afurika yunze ubumwe, yerekana ko mu miryango y’ibihugu by’Afurika byishyize hamwe ngo bitezanye imbere, ibigize EAC ari byo byazamuye ubu bufatanye mu ngeri nyinshi ugereranyije n’ahandi.
Ni raporo yakozwe n’Ibiro by’Umuryango w’ubumwe bw’Afurika bishinzwe iterambere n’imikoranire byitwa African Union Commission and the Regional Economic Communities.
Ni ku’ubufatanye kandi bwa za Banki nkuru z’ibihugu.
Yakozwe kandi ku bufatanye bw’abandi bahanga mu ngeri zitandukanye.
Inkingi zibanzweho mu gukora iriya raporo ni:
-Urujya n’uruza hagati y’abantu n’ibintu,
-Guteza imbere abaturage,
– Imikoranire mu bucuruzi,
-Imikorere no guteza imbere urwego rw’imari,
-Guteza imbere ibikorwa remezo byoroshya ubuhahirane,
-Imikoranire mu rwego rwa Politiki hagamijwe guteza imbere umuturage,
-Kurinda ibidukikije no guharanira ko bigirira akamaro abatuye,
-No guha abaturage uburyo bwo kugira uruhare mu bibakorerwa.
Mu rwego rwo koroshya urujya n’uruza mu bihugu by’Afuruka, ibigize EAC n’ibigize ECOWAS biri mu byujuje hafi ibipimo byose byarebeweho.
ECOWAS yagize 100% mu gihe Umuryango w’Afurika y’i Burasirazuba yagize 96%.
Muri EAC ikibazo cyatumye uyu muryango utagera ku 100% ni icyakuruwe n’ibibazo byabaye muri bimwe mu bihugu bigize uyu muryango.
Ikindi ni uko haje no kwaduka COVID-19, bituma n’indi mipaka yari ifunguye imwinshi ifungwa.
Indi miryango y’ibihugu byishyize hamwe mu bice bitandukanye by’Afurika, ho bagize ikibazo cy’uko ibyo bihugu bitashyizeho uburyo bworohereza abantu kuva mu gihugu kimwe bajya mu kindi.
Kubona Visas muri ibyo bihugu byari bigoye kubera amakimbirane ya Politiki ahamaze igihe kirekire.
Byose bifite byibura 64% by’amanota yatanzwe ku byerekeye korohereza urujya n’uruza rw’abantu .
Ku ngingo yo gufasha abaturage bagize imiryango kubana no guhahirana, ECOWAS na EAC naho byitwaye neza.
Ingingo yo gufasha abaturage kwisanga mu muryango runaka,( social integration), muri rusange habayeho kuzamuka mu miryango yose y’ibihugu by’Afurika ariko ibyagendewe nabyo byerekanye ko ECOWAS na EAC ari yo miryango yikoze byinshi muri uru rwego kurusha indi.
Impamvu ibisobanura ni uko mu kwitwara neza mu cyiciro cya mbere twabonye cyo koroshya urujya n’uruza rw’abantu n’ibintu, byafashije n’abantu gushyikirana bituma biyumvanamo.
Abakoze iriya raporo bageze ku byerekeye ubufatanye mu by’ubucuruzi, basanga hejuru aya ECOWAS na EAC, hiyongeraho na COMESA.
Urugero rwo imikoranire kuri iyi ngingo rwageze kuri 75%.
Zimwe mu ngingo zafashije mu gutuma ibi bihugu bigera kuri izi ngingo ni uko ubucuruzi bwambukiranya imipaka bworohejwe, ibiciro kuri za gasutamo bikagabanywa.
Indi mpamvu iri muri izi ni uko ibikorwa remezo byatejwe imbere bigafash abantu mu guhahirana.
Iby’ibikorwa remezo byafashije mu guteza imbere ubuhahirane byahawe 63%.
Hari indi miryango yakoze neza muri bimwe mu byashingiweho hashyirwaho ibipimo byo kureberaho uko imihahirane yagenze, muri yo harimo ECCAS na SADC.
Guhuza ifaranga
Kuri iyi ngingo n’aho EAC na SADC n’indi miryango mito yashoboye kugira ibyo igeraho ariko ikibazo cy’igihari ni uko kugira ngo amasezerano yo guhuza ifaranga mu bihugu byishyize hamwe agerweho byananiranye mu rugero rugaragara.
Ni umwanzuro uri mu masezerano yiswe aya Abuja(Abuja Treaty).
Icyatumye ECOWAS na EAC bigira amanota meza muri uru rwego ni uko byo byibura byashyizeho inzego zo kwiga uko byazakorwa.
ECOWAS ifite iktwa West African Monetary and Economic Union (WAEMU) n’aho EAC ifite Central
African Economic and Monetary Community (CEMAC). Ibi kandi byashobotse kubera umuryango uhuza za Guverinoma witwa IGAD.
Ibi nta handi biba mu miryango yagenzuwe.
Kwishyira hamwe mu rwego rwo kurengera ibidukikije.
Kubera ko uru rwego rukiri rushya, hari ibipimo bigorana gukorwa.
Icyakora mu byakozwe kandi byagenzuwe mu rwego rwo kureba imikoranire mu byo kurengera ibidukikije, harimo kureba niba ibihugu runaka byarashyizeho inzego zo kurengera ibidukikije kandi zikora.
Mu Rwanda twatanga urugero rwa REMA.
Imikoranire mu rwego rw’imari…
Uru rwego rusuzumwa iyo harebwe niba za Leta zarashyizeho politiki ziboneye zifasha mu guhuza ifaranga hagamijwe koroshya ubuhahirane. Ikindi kirebwa ni ukureba niba hari ibigo cyangwa inzego zashyizweho ngo zikurikirane ibya politiki yo guhuza ifaranga.
Ubusanzwe imikoranire y’ibihugu mu rwego rw’imari ikunda guhura n’imbogamizi zirimo iy’uko ibihugu bitanganye ubukungu bityo n’agaciro k’ifaranga ntikabe kamwe.
Ku rundi ruhande, iyo ibihugu bigize uburyo bwo gushyiraho ifaranga rimwe, bifasha ababituye kutavunjisha uko bavuye mu gihugu kimwe bajya mu kindi.
Kwihuza mu rwego rwa politiki n’inzego zayo…
Muri gahunda zo kwihuza, intambwe ya nyumaabakoze iriya raporo bavuga ni iyo guhuza inzego za politiki zigize ibihugu bihuriye mu muryango umwe.
Impamvu uru rwego rukunze kuza inyuma ni uko kugira ngo rukore neza bisaba ko igihugu kigomwa bimwe mu bigize ubusugire bwacyo kikabisangiza ibindi kugira ngo ukwishyira hamwe muri uru rwego gushoboke.
N’ubwo ari uko bimeze, ECOWAS na EAC byakoze uko bishoboye bishyiraho inzego zizafasha kwiga uko ibi byakorwa nta gihugu gisigaranye ingingimira ku mutima.
Muri make ibi ni bimwe mu bikubiye muri raporo yasohowe y’Afurika yunze ubumwe bivuga k’ukwihuza kw’ibihugu bihuriye mu miryango itandukanye y’Afurika.
Ni raporo igizwe na paji 139 zivuga mu buryo burambuye uko kwihuza kw’ibihugu guhagaze muri iki gihe.


text:
INGINGO YO KU GIFUBIKO
Ibintu utari uzi ku byerekeye irema
ABANTU babarirwa muri za miriyari basomye cyangwa bumva inkuru yo muri Bibiliya ivuga ibirebana n’uko isanzure ryabayeho. Iyo nkuru imaze imyaka 3.500, ibimburirwa n’amagambo azwi cyane agira ati “mu ntangiriro Imana yaremye ijuru n’isi.”
Icyakora abantu benshi ntibazi ko abayobozi b’amadini yiyita aya gikristo, hakubiyemo abemera ko isi yaremwe mu minsi 6 y’amasaha 24 hamwe n’abatsimbarara ku nyigisho za kera z’idini ryabo, bagiye bagoreka iyo nkuru ivuga iby’irema, bakayivuga mu buryo buhabanye n’uko Bibiliya iyivuga. Ibisobanuro batanga ntibihuje na siyansi. Nubwo ibyo bavuga bitaboneka muri Bibiliya, byatumye abantu bamwe batakariza icyizere inkuru yo muri Bibiliya ivuga iby’irema, bayifata nk’umugani.
Abantu benshi ntibazi inkuru nyakuri yo muri Bibiliya ivuga iby’irema. Ibyo biteye isoni kuko Bibiliya itanga ibisobanuro byumvikana kandi byizewe by’ukuntu isanzure ry’ikirere ryabayeho. Uretse n’ibyo kandi, ibisobanuro itanga bihuje na siyansi. Koko rero, ushobora gutangazwa no kumenya ibintu utari uzi ku byerekeye irema.
UMUREMYI NTIYAREMWE
Inkuru yo muri Bibiliya ivuga iby’irema ishingiye ku gitekerezo cy’uko hariho Imana Isumbabyose kandi Ishoborabyose yaremye ibintu byose. Iyo Mana ni iyihe kandi se iteye ite? Bibiliya igaragaza ko itandukanye n’ibigirwamana bisengwa n’abantu bo mu mico itandukanye no mu madini akomeye atandukanye. Nubwo ari Umuremyi wa byose, abantu benshi ntibayiziho byinshi.
Imana iriho kandi ifite imico iyiranga. Si imbaraga zitagira kamere zigenda zizerera mu isanzure ry’ikirere. Iratekereza kandi igira ibyiyumvo n’intego.
Imana ifite ubwenge n’imbaraga bitagira akagero. Ibyo bigaragazwa n’ukuntu ibintu yaremye biremwe mu buryo buhambaye kandi bwihariye, cyane cyane ibifite ubuzima.
Imana ni yo yaremye ibintu byose bigaragara. Ku bw’ibyo, ntifite umubiri ugizwe n’ibyo bintu bigaragara kuko byabayeho ari uko ibiremye. Ahubwo Imana ni umwuka; ntigaragara.
Imana ntigira intangiriro n’iherezo. Yahozeho kandi izahoraho. Ku bw’ibyo, nta wayiremye.
Imana ifite izina bwite, rikaba riboneka incuro zibarirwa mu bihumbi muri Bibiliya. Iryo zina ni Yehova.
Yehova Imana akunda abantu kandi abitaho.
IMANA YAREMYE ISANZURE RY’IKIRERE MU GIHE KINGANA IKI?
Bibiliya ivuga ko Imana “yaremye ijuru n’isi.” Icyakora ayo magambo ntagaragaza igihe Imana yamaze irema isanzure ry’ikirere cyangwa uburyo yakoresheje. Twavuga iki se ku gitekerezo cyogeye, kivuga ko Imana yaremye isanzure ry’ikirere mu minsi 6 y’amasaha 24? Abahanga mu bya siyansi benshi ntibemera iyo nyigisho ishingiye ku gitekerezo cy’abantu bumva nabi inkuru yo muri Bibiliya ivuga iby’irema. Reka turebe icyo Bibiliya ivuga kuri iyo nyigisho.
Bibiliya ntishyigikira abatsimbarara ku nyigisho za kera z’idini ryabo n’abemera ko Imana yaremye isanzure ry’ikirere mu minsi 6 y’amasaha 24
Bibiliya ntishyigikira abatsimbarara ku nyigisho za kera z’idini ryabo n’abandi bihandagaza bavuga ko Imana yaremye isanzure ry’ikirere mu minsi 6 y’amasaha 24.
Bibiliya ikunda gukoresha ijambo “umunsi” mu buryo butandukanye. Rimwe na rimwe, uko umunsi ureshya ntibiba bizwi. Ibyo ni ko bimeze ku ijambo “umunsi” rikoreshwa mu nkuru ivuga iby’irema yo mu gitabo cyo muri Bibiliya cy’Intangiriro.
Dukurikije ibivugwa muri iyo nkuru, umunsi umwe muri iyo minsi itandatu y’irema ushobora kuba waragiye umara imyaka ibarirwa mu bihumbi.
Ku munsi wa mbere w’irema, Imana yari yaramaze kurema isanzure hakubiyemo umubumbe w’isi, nubwo icyo gihe nta binyabuzima byari biwuriho.
Uko bigaragara, iminsi itandatu y’irema yamaze igihe kirekire. Muri icyo gihe cyose, Yehova yarimo ategura isi kugira ngo izaturwe n’abantu.
Inkuru yo muri Bibiliya ivuga iby’irema ntivuguruzanya n’ibyo abahanga mu bya siyansi bavumbuye ku birebana n’igihe isanzure ry’ikirere rimaze ribayeho.
ESE YAKORESHEJE UBWIHINDURIZE?
Abenshi mu batemera Bibiliya bavuga ko ibinyabuzima byose byabayeho binyuze ku bintu byo mu rwego rwa shimi byagiye byivanga mu buryo butazwi kandi budasobanutse. Bavuga ko hari igihe cyageze hakabaho mikorobe, maze ikagenda yigabanyamo uduce twinshi, na two tukaza kuvamo amoko y’ibinyabuzima abarirwa mu bihumbi ariho muri iki gihe. Ibyo biramutse ari ukuri, byaba byumvikanisha ko umuntu ufite imiterere ihambaye kandi itangaje, yaba yarakomotse kuri mikorobe.
Inkuru yo muri Bibiliya ivuga iby’irema ntivuguruzanya n’inyigisho yo mu rwego rwa siyansi, ivuga ko mu bwoko bw’ibinyabuzima habaho ihinduka
Iyo nyigisho y’ubwihindurize yemerwa n’abantu benshi bemera ko Bibiliya ari Ijambo ry’Imana. Bizera ko Imana yaremye ikinyabuzima cya mbere hano ku isi, hanyuma ikagenda irema ibindi bintu, wenda ikoresheje ubwihindurize. Icyakora, ibyo si byo Bibiliya yigisha.
Bibiliya ivuga ko Yehova Imana ari we waremye amoko yose y’ibanze y’ibimera n’inyamaswa. Nanone yaremye umugabo n’umugore ba mbere, ibaremana ubwimenye, urukundo, ubwenge n’ubutabera.
Birumvikana ko hari ibyagiye bihinduka ku moko y’inyamaswa n’ibimera Imana yaremye, ku buryo ibinyabuzima byo mu bwoko runaka usanga bifite ibintu bitandukaniyeho. Incuro nyinshi iryo tandukaniro riba rigaragara cyane.
Inkuru yo muri Bibiliya ivuga iby’irema ntivuguruzanya n’inyigisho yo mu rwego rwa siyansi, ivuga ko mu bwoko bw’ibinyabuzima habaho ihinduka.
IBYAREMWE BIGARAGAZA KO HARIHO UMUREMYI
Mu myaka ya 1800, umuhanga mu binyabuzima w’Umwongereza witwa Alfred Russel Wallace yemeranyaga n’inyigisho y’ubwihindurize ya Charles Darwin, ivuga ko ibinyabuzima bishobora kwihanganira imimerere bibamo, ari byo byonyine bishobora gukomeza kubaho no kororoka. Bivugwa ko uwo muntu uzwi cyane wemeraga inyigisho y’ubwihindurize, yaba yaravuze ati “abantu bafite amaso abona n’ubwenge butekereza, iyo basuzumye ingirabuzimafatizo, amaraso, isi n’isanzure ry’ikirere . . . , babona ko ibintu byose bigendera kuri gahunda irangwa n’ubwenge kandi yatekerejweho. Mu yandi magambo, bifite Uwabihanze.”
Imyaka igera hafi ku bihumbi bibiri mbere y’uko Wallace avuga ayo magambo, Bibiliya yari yaravuze iti “imico y’[Imana] itaboneka, ari yo bubasha bwayo bw’iteka n’Ubumana bwayo, igaragara neza kuva isi yaremwa, kuko igaragarira mu byaremwe” (Abaroma 1:20). Rimwe na rimwe, ujye ufata akanya utekereze ku rusobe ruhambaye rw’ibyaremwe ruboneka mu isanzure, kuva ku katsi gato kugeza ku mibumbe itabarika yo mu kirere. Kwitegereza ibyaremwe bishobora gutuma wibonera ko hariho Umuremyi.
Ariko ushobora kwibaza uti “none se niba hariho Imana irangwa n’urukundo yaremye byose, kuki ireka imibabaro ikabaho? Ese yatereranye ibiremwa byayo byo ku isi? Ni iki igihe kiri imbere kiduhishiye?” Bibiliya irimo izindi nkuru nyinshi z’ukuri zitazwi, zapfukiranywe n’ibitekerezo by’abantu n’inyigisho z’amadini, bigatuma abantu benshi batazimenya. Abahamya ba Yehova, ari bo banditsi b’iyi gazeti, bazishimira kugufasha kugenzura ukuri nyako ko muri Bibiliya, maze umenye byinshi ku birebana n’Umuremyi n’icyo ateganyiriza abantu yaremye.


text:
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon.
Hits: 34
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon,riramubwira riti : Dore nd’Uwiteka Imana yawe,ngiye kuguha umurimo mushya wokulinda ubwoko bwanjye!Uyu mulimo nguhaye uzamenyeraho ko,nd’Uwiteka Imana ya Israel Imana yawe.
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon,riramubwira riti : Dore nd’Uwiteka Imana yawe,ngiye kuguha umurimo mushya wokulinda ubwoko bwanjye!Uyu mulimo nguhaye uzamenyeraho ko,nd’Uwiteka Imana ya Israel Imana yawe.
Aho niho nzazamura izina ryawe maze icyo gihe ntabwo abagucishigamo amaso bazongera kugucishimo amaso ukundi uko niko Uwiteka avuga.Dore abaguhigaga bose ntuzongera kubabona ukundi kuko nzatuma batongera kuguhiga uko niko Uwiteka avuze!.
Kuwa 10th Nzeri 2014,Njyanwa mu iyerekwa,nerekwa ndi mu ishyamba riherereye hafi y’umiurwa,mbona umuhanuzi mukuru agenda ahanura ku nkengero z’umurwa wasaga na gakondo yanjye.Dore amagambo yagendaga avuga,UWITEKA ARAKOMEYE KANDI ATEYE UBWOBA,DORE AGIYE GUKORA IBITANGAZA MU BATUYE ISI KUGIRANGO BAMENYE KO,ARIWE MANA.DORE AGIYE GUKORA IBITANGAZA NK’IBYO YAKOREYE MU EGPTY UBWO YACYURAGA UBWOKO BWE.Nkimara kumva iryo jwi ryahoreraga nk’ikondera yasaga nkaho ar’impanda yatabarizaga Uwiteka imenyesha abakiranutsi ibigiye kubaho mu isi yabazima.
Nerekwa abadaimoni bo muri gakondo yo mu rwagasabo baturutse muburasira zuba bahunga ngo kuko imirindi y’Uwiteka yabamanukiye,mbona abadaimoni umukuru w’igihugu kagame Paul akoresha bafashe inzira igana kugisenyi berekeza kumupaka wa Goma kugirango bahungire muri Congo.
Mbona umusore waruyoboye abo bazimu abaha icyerekezo mbona banyujijwe mukayira gatoya,bituma abadaimoni (2) bishyira hamwe bagahinduka umudaimoni umwe (1) kugirango babashe gukwirwa muri ako kayira.
Mu gihe nitegerezaga cyane ibirimo kuba,numva amajwi yabakiranutsi bakora umurimo w’Imana barimo abavuga butumwa nabandi bahanuzi nabo bahanura nijwi rirenga kuko bari kure yanjye nka metero 600 z’ubure bure maze nabo numva bavunga ngo:Uwiteka Imana yacu agiye gukora ibikomeye nk’ibyo yakoreye mu gihugu cya EGPTY ngo kugirango amenyekana ko ,ar’Uwiteka Imana.Kuko icyatumye yimenyekanisha kwari ukugirango abantu bose bamenye ko,uwiteka ariwe Mana waremye ijuru n’isi.
Ayo magambo yateye ubwoba cyane abadaimoni bo mu Rwagasabo bituma bahunga igihugu cy’Urwanda,ubwo mpita menyako,igihe cy’Uwiteka kigeze ngo yiheshe icyubahiro,ngo arashaka ko,urubyiruko rw’icyi kinyejana nabo bamenya ko,mu ijuru har’Imana.